(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΓ΄

Δευτέρα 6 Νοεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθεί ενδεκαμελής αντιπροσωπεία του Υπουργείου Οικονομικών του κρατιδίου του Βρανδεμβούργου της Γερμανίας και του ελληνικού Υπουργείου Οικονομικών και εικοσαμελής αντιπροσωπεία του Ανωτάτου Ομοσπονδιακού Δικαστηρίου της Γερμανίας, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Λειτουργία του Γενικού Καταστήματος Κράτησης Νικηφόρου Δράμας», σελ.
 β) Προς τον Υπουργό Υγείας, με θέμα: «Ινστιτούτο Φαρμακευτικής Έρευνας και Τεχνολογίας (ΙΦΕΤ)», σελ.
 γ) Προς τον Υπουργό Οικονομικών, με θέμα: «Επανένταξη οφειλετών του Δημοσίου στη ρύθμιση των εκατό δόσεων», σελ.
 δ) Προς τον Υπουργό Παιδείας, Έρευνας και Θρησκευμάτων:
 i. με θέμα: «Καθεστώς λειτουργίας των Κέντρων Μελέτης», σελ.
 ii. με θέμα: «Παράνομη Σύμβαση στο Πολυτεχνείο Κρήτης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Υγείας, Οικονομικών, Διοικητικής Ανασυγκρότησης, Δικαιοσύνης, Διαφάνειας και Ανθρωπίνων Δικαιωμάτων και οι Αναπληρωτές Υπουργοί Οικονομικών και Υγείας κατέθεσαν στις 6 Νοεμβρίου 2017 σχέδιο νόμου: «Εναρμόνιση του ελληνικού δικαίου με την Ευρωπαϊκή Οδηγία 2003/88/ΕΚ του Ευρωπαϊκού Κοινοβουλίου και του Συμβουλίου της 4ης Νοεμβρίου 2003 β€σχετικά με ορισμένα στοιχεία της οργάνωσης του χρόνου εργασίαςβ€ ως προς την οργάνωση του χρόνου εργασίας των ιατρών και οδοντιάτρων του ΕΣΥ. Ρυθμίσεις θεμάτων ιατρών ΕΣΥ και άλλες διατάξεις», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της, στο σχέδιο νόμου του Υπουργείου Οικονομίας και Ανάπτυξης: « Άσκηση Υπαίθριων Εμπορικών Δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΒΑΡΕΜΕΝΟΣ Γ. , σελ.
ΓΑΒΡΟΓΛΟΥ Κ. , σελ.
ΚΟΝΤΟΝΗΣ Χ. , σελ.
ΚΟΥΤΣΟΥΚΟΣ Γ. , σελ.
ΚΥΡΙΑΖΙΔΗΣ Δ. , σελ.
ΛΑΜΠΡΟΥΛΗΣ Γ. , σελ.
ΜΠΑΛΩΜΕΝΑΚΗΣ Α. , σελ.
ΞΑΝΘΟΣ Α. , σελ.
ΠΑΠΑΝΑΤΣΙΟΥ Α. , σελ.
ΣΚΟΥΡΟΛΙΑΚΟΣ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΚΓ΄

Δευτέρα 6 Νοεμβρίου 2017

Αθήνα, σήμερα στις 6 Νοεμβρίου 2017, ημέρα Δευτέρα και ώρα 18.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη δεύτερη με αριθμό 190/30-10-2017 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτωνμε θέμα: «Λειτουργία του γενικού καταστήματος κράτησης Νικηφόρου Δράμας».

Κύριε Κυριαζίδη, έχετε τον λόγο για δύο λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Αξιότιμε κύριε Υπουργέ, τα προβλήματα του σωφρονιστικού συστήματος της χώρας είναι πολλά, με βασικότερο εξ αυτών τον υπερσυνωστισμό των κρατουμένων. Το ζήτημα αυτό, αν και έχει συζητηθεί πολλάκις στη Βουλή, αντιμετωπίζεται στρεβλώς από την επίσημη πολιτεία, η οποία λαμβάνει κατά καιρούς μέτρα αλυσιτελή και απρόσφορα, που καταλήγουν στην πρόωρη και άκριτη αποφυλάκιση δραστών ακόμη και αυτών που έχουν φυλακιστεί για πράξεις κακουργηματικού χαρακτήρα.

Δυστυχώς αυτό συμβαίνει παρά το γεγονός ότι υφίστανται έτοιμες υποδομές που μπορούν να δώσουν λύση, έστω και μερική, στο όλο πρόβλημα. Και αναφέρομαι στη λειτουργία των φυλακών Νικηφόρου, ένα ζήτημα το οποίο έχει απασχολήσει αρκετές φορές τον κοινοβουλευτικό έλεγχο και το 2015 και το 2016. Αλλά και στην αρμόδια Ειδική Μόνιμη Επιτροπή Σωφρονιστικού Συστήματος και Λοιπών Δομών Εγκλεισμού Κρατουμένων έγινε συζήτηση για το όλο θέμα.

Παρά, όμως, τις υποσχέσεις και τις διαβεβαιώσεις του προκατόχου σας, καμμιά πρόοδος δεν έχει σημειωθεί για την έναρξη λειτουργίας τους, αν και οι σχετικές εγκαταστάσεις έχουν ολοκληρωθεί, όπως διαπίστωσα και ο ίδιος σε αυτοψία που πραγματοποίησα πρόσφατα.

Εν όψει των ανωτέρω και λαμβάνοντας υπ’ όψιν τις προ διετίας δημόσιες διαβεβαιώσεις του τέως Υπουργού Δικαιοσύνης για την άμεση λειτουργία τουλάχιστον μιας πτέρυγας, αλλά και την υπ’ αριθμόν 33/2016 πράξη υπουργικού συμβουλίου αναφορικά με την πρόσληψη εξακοσίων τριάντα τριών ατόμων στα καταστήματα κράτησης της χώρας για το έτος 2018, ερωτάσθε, κύριε Υπουργέ:

Για ποιον λόγο δεν έχουν λειτουργήσει μέχρι σήμερα οι φυλακές Νικηφόρου; Πότε επιτέλους θα τεθούν σε πλήρη λειτουργία; Υπάρχει σχετικός προγραμματισμός εκ μέρους του Υπουργείου σας;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ, κύριε Πρόεδρε.

Κύριε συνάδελφε, θα ήθελα να σας πω εν πρώτοις ότι αυτή η ιστορία των φυλακών Νικηφόρου ξεκινά από το μακρινό έτος 2002. Πρόκειται για ένα από τα χρόνια προβλήματα που έπρεπε να λύσει και θα λύσει αυτή η Κυβέρνηση.

Μάλιστα, θα μπορούσε αυτή η απάντηση να είναι η πιο σύντομη απάντηση στα κοινοβουλευτικά χρονικά, διότι θέλω να σας αναφέρω ότι στις 30 Οκτωβρίου…

**ΔΗΜΗΤΡΙΟΣ ΚΥΡΙΑΖΙΔΗΣ:** Αν μου λέτε ότι θα λειτουργήσουν…

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Μπορείτε να μη με διακόπτετε;

**ΔΗΜΗΤΡΙΟΣ ΚΥΡΙΑΖΙΔΗΣ:** Με συγχωρείτε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Στις 30 Οκτωβρίου υπέγραψα το προεδρικό διάταγμα, το οποίο διαβιβάστηκε στον Πρόεδρο της Δημοκρατίας, με το οποίο πλέον το συγκεκριμένο συγκρότημα καταγράφεται ως κρατική δομή, ως κατάστημα κράτησης. Διότι μέχρι σήμερα, κύριε συνάδελφε, αυτό δεν είχε γίνει, κι έτσι ήταν αδύνατο το συγκεκριμένο έργο να υπαχθεί στον προγραμματισμό τού Υπουργείου Δικαιοσύνης. Αντιλαμβάνεστε τις τεράστιες πολιτικές ευθύνες που υπάρχουν στις προηγούμενες κυβερνήσεις γι’ αυτό που σας λέω. Ήταν πολύ σωστό αυτό που σας είπε ο κ. Παρασκευόπουλος όταν σας απάντησε, διότι αμέσως τότε ξεκίνησαν οι διαδικασίες και υπογραφής του προεδρικού διατάγματος αλλά και δημιουργίας έργων υποδομής στο συγκεκριμένο κατάστημα κράτησης.

Θέλω, λοιπόν, να σας πω ότι η διαδικασία υπογραφής του προεδρικού διατάγματος ξεκίνησε το 2016 και μέσα σ’ έναν χρόνο έχει ολοκληρωθεί. Ελπίζω τις επόμενες ημέρες να υπογραφεί από τον Πρόεδρο της Δημοκρατίας, γιατί ήδη έχει διαβιβαστεί από το Υπουργείο Δικαιοσύνης και να δημοσιευτεί στο Φύλλο Εφημερίδας της Κυβέρνησης.

Εκείνο, όμως, που θέλω να τονίσω στην πρωτολογία μου είναι το εξής: Για μας φυλακή δεν μπορεί να είναι κελιά και κάγκελα μόνο.

Δεν σας κρύβω ότι με έκπληξη βρήκα έγγραφο του προηγούμενου Υπουργού, της προηγούμενης κυβέρνησης, το οποίο υπογράφει ο Γενικός Διευθυντής του Υπουργείου κατόπιν εντολής του, με το οποίο εκρίνετο από τον Υπουργό της κυβέρνησής σας ότι δεν είναι ούτε απαραίτητο ούτε στις προτεραιότητες της κυβέρνησης να λειτουργήσει στις φυλακές του Νικηφόρου Δράμας σχολείο δεύτερης ευκαιρίας, χώρος επισκεπτηρίου και, βεβαίως, χώρος τηλεδιάσκεψης κ.λπ..

Δεν μπορούμε να μιλάμε, κύριε συνάδελφε, για ένα σύγχρονο σωφρονιστικό σύστημα, για μια σύγχρονη φυλακή και να αναφέρουμε μόνο κελιά και κάγκελα. Εάν θέλουμε να είμαστε αντίστοιχοι, όχι μόνο με τα διεθνώς κρατούντα, αλλά και με τις ανάγκες που υπάρχουν σήμερα εξαιτίας των αδιεξόδων που τροφοδότησε στην ελληνική κοινωνία το ακραία τιμωρητικό σύστημα που επικρατούσε επί δεκαετίες στη χώρα, θα πρέπει να υλοποιήσουμε κάθε θετική δράση.

Κάνοντας κατάχρηση του χρόνου της πρωτομιλίας μου, θέλω να πω ότι έδωσα αμέσως εντολή στις 22-11-2016 η ΚΤΥΠ να επιμεληθεί αυτούς τους χώρους δημιουργίας στη φυλακή, δηλαδή χώρου οικογενειακής επικοινωνίας, χώρου παιδικού επισκεπτηρίου και χώρου τηλεδιάσκεψης.

Καταθέτω στα Πρακτικά, κύριε Πρόεδρε και το έγγραφο του προηγούμενου Υπουργού δικαιοσύνης επί κυβερνήσεως Σαμαρά και το δικό μας, ακριβώς για να καταδείξουμε ότι για εμάς φυλακές οι οποίες θα περιορίζονται μόνο στην κράτηση είναι φυλακές παρωχημένες, δεν αποδίδουν απολύτως τίποτα και αντιθέτως θα έλεγα ότι φέρνουν τα αντίθετα αποτελέσματα από αυτά που θέλει μια σύγχρονη κοινωνία στον τομέας της αντεγκληματικής πολιτικής.

Επιφυλάσσομαι, κύριε Πρόεδρε, στη δευτερολογία μου να επανέλθω.

(Στο σημείο αυτό ο Υπουργός κ. Σταύρος Κοντονής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

Κύριε Κυριαζίδη, έχετε τον λόγο για τη δευτερολογία σας, για τρία λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, δεν πήρα απάντηση αναφορικά με τη λειτουργία των φυλακών και εννοώ το χρονοδιάγραμμα που έχετε θέσει ως Υπουργείο.

Θα ήθελα δε να σημειώσω ότι δυστυχώς κατά τον νέο οργανισμό του Υπουργείου σας ξεχάσατε τις φυλακές Νικηφόρου. Σας το επισημαίνει και το Συμβούλιο της Επικρατείας. Και ούτε σε έναν μήνα αναγκαστήκατε να εκδώσετε καινούργιο προεδρικό διάταγμα, προκειμένου να φτάσει στον Πρόεδρο της Δημοκρατίας προς υπογραφή.

Όσα αναφέρετε, βεβαίως, είναι πολύ εύκολο κανείς με κυβερνητικές πολιτικές, ΣΥΡΙΖΑ δηλαδή, που εφαρμόσατε δύο φορές, με δύο νόμους, να αποφυλακίσετε σωρεία εγκληματιών και μάλιστα, όπως ανέφερα στην πρωτομιλία μου, με βαριά ποινικά αδικήματα.

Βεβαίως, το ότι καθυστερήσατε τρία χρόνια και θυμηθήκατε πρόσφατα ότι υπάρχει και ένα κατάστημα κράτησης στον Νικηφόρο, αυτό είναι ενθαρρυντικό σε ό,τι μας αφορά. Πλην, όμως, σύμφωνα με την απάντηση που πήρα το 2015, το έργο είχε φτάσει στο 92% και τρία χρόνια τώρα εσείς δεν μπορέσατε να αποτελειώσετε το 8%.

Επί προηγούμενης κυβερνήσεως της Νέας Δημοκρατίας και με Πρωθυπουργό τον κ. Σαμαρά, ο κ. Αθανασίου είχε παρέμβει και εκεί που είχε σταματήσει η όποια εκτέλεση έργου, πράγματι διασφαλίστηκαν και εξασφαλίστηκαν τα συγκεκριμένα ποσά και το έργο προχώρησε, κύριε Υπουργέ. Τρία χρόνια εσείς δεν προχωρήσατε. Έχετε να πληρώσετε από τον Ιούλιο επάνω εκεί. Το αναφέρω για να δούμε πώς προχωράει αυτό το έργο. Άρα είναι στις επιλογές σας όλο αυτό.

Αναφορικά δε με το συγκεκριμένο που εστιάσατε την προσοχή σας έτσι ώστε πράγματι να είναι τα καταστήματα κράτησης και μια επανένταξη στην κοινωνία αυτών των συμπολιτών μας, σας διαβάζω το εξής:

«Ωστόσο προκύπτει ότι δεν έχει κατασκευαστεί το αναγκαίο εξαρχής προβλεπόμενο ειδικό κτήριο επιμόρφωσης και επαγγελματικής αποκατάστασης».

Υπήρχε, κύριε Υπουργέ. Εσείς δεν το προχωρήσατε. Δεν ξέρω για ποιον λόγο. Και αν αυτό το επικαλείστε, προκειμένου να αποφύγετε την ολοκλήρωση του έργου των φυλακών, αυτό είναι δικό σας ζήτημα.

Η απάντηση δε του προκατόχου σας ότι προς το παρόν το έργο χρηματοδοτείται -αρχάς του 2015- από τις διαθέσιμες πιστώσεις του Προγράμματος των Δημοσίων Εσόδων, σας αναφέρω το εξής: «Ωστόσο αν επιταχυνθούν οι προαναφερθείσες εργασίες» –για την υδροδότηση μιλάμε- «θα απαιτηθούν επιπλέον πιστώσεις εντός του 2015 από τις δημόσιες δαπάνες, οι οποίες μέχρι σήμερα δεν έχουν εξασφαλιστεί». Εσείς το ομολογείτε. Ο προκάτοχός σας το ομολογεί.

Περιμένω μια απάντηση, εν πάση περιπτώσει, εποικοδομητικά, κύριε Υπουργέ, σήμερα γιατί πράγματι και στην έκθεση του Υπουργείου σας, που θα συζητήσουμε αύριο, κάντε αναφορά για την ανάγκη αποσυμφόρησης. Το ομολογείτε κι εσείς στη δική σας έκθεση, όπως και στην έκθεση που έχουμε πάρει για την αυριανή συζήτηση από την Εθνική Επιτροπή που έχει να κάνει με τα ανθρώπινα δικαιώματα, όπου κυρίαρχα μπαίνει το στοιχείο της αποφόρτισης των φυλακών.

Άρα υπάρχουν δυνατότητες κάλυψης αυτών των αναγκών. Εσείς δεν προχωράτε. Εκτός και αν σκέφτεστε να κάνετε κι έναν τρίτο νόμο και να τους αποφυλακίσετε όλους, έτσι ώστε να μην υπάρχει πληθώρα και να μην υπάρχουν τέτοια προβλήματα.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Υπουργέ, έχετε και πάλι τον λόγο.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, μου έκανε εντύπωση η δευτερολογία του συναδέλφου, διότι προσπάθησα με έναν εμπεριστατωμένο τρόπο και καταθέτοντας και έγγραφα, να κάνω σαφές και στον ίδιο αλλά και στο Σώμα ποια είναι η κατάσταση την οποία παραλάβαμε.

Θέλω, λοιπόν, να σας πω, πρώτον, ότι δεν ξεχάσαμε απολύτως τίποτα στον οργανισμό. Αντιθέτως εμείς επισπεύσαμε τη διαδικασία υπογραφής του προεδρικού διατάγματος, διότι χωρίς την υπογραφή του προεδρικού διατάγματος, κύριε συνάδελφε, δεν μπορεί να υπαχθεί στον οργανισμό του Υπουργείου Δικαιοσύνης οποιοδήποτε κτήριο, το οποίο θα χαρακτηριστεί εκ των υστέρων ως κατάστημα κράτησης. Να συνεννοούμαστε, λοιπόν.

**ΔΗΜΗΤΡΙΟΣ ΚΥΡΙΑΖΙΔΗΣ:** Τρία χρόνια εργάζεστε, κύριε Υπουργέ. Θα σας τα καταθέσω, αν θέλετε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Το βασικό είναι να καταλαβαίνουμε τι λέει ο ένας στον άλλον και μη διακόπτετε, γιατί το κάνετε κατά σύστημα. Σας άκουσα που λέγατε πράγματα...

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κυριαζίδη, μη διακόπτετε, διότι έτσι δεν γίνεται συζήτηση.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Εξηγώ, λοιπόν, ποια είναι η διαδικασία και εξηγώ ότι μέσα σε έναν χρόνο, εμείς επισπεύσαμε όλες εκείνες τις διαδικασίες υπογραφής του προεδρικού διατάγματος, κύριε συνάδελφε, το οποίο από το 2002 ήταν σε εκκρεμότητα. Αυτό, λοιπόν, καταλάβετέ το.

**ΔΗΜΗΤΡΙΟΣ ΚΥΡΙΑΖΙΔΗΣ:** Τρία χρόνια είστε Κυβέρνηση...

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σχετικά με το δεύτερο που είπατε, κάτι για τις πληρωμές, σας λέω ότι έχει πληρωθεί στις 2-8-17 το τελευταίο χρηματικό ένταλμα για τις φυλακές.

Όμως σας το είπα και πάλι και δεν θέλετε να το ακούσετε. Αυτό που σας είχε απαντήσει ο κ. Παρασκευόπουλος, είναι απολύτως ακριβές. Είχε μιλήσει για το 90% της περάτωσης του έργου. Ποιου έργου, όμως; Αυτού που είχε προγραμματιστεί από τις προηγούμενες κυβερνήσεις που ήταν, όπως σας είπα, κελιά και κάγκελα;

Με τα έγγραφα τα οποία σας προσκόμισα αποδεικνύεται ότι οι απαραίτητες ενέργειες για τη λειτουργία μιας σύγχρονης φυλακής, ενός σύγχρονου καταστήματος κράτησης, δεν είχαν γίνει. Τα αναγκαία έργα ουδέποτε είχαν προγραμματιστεί σε πρώτο ή σε δεύτερο χρόνο και από τις κυβερνήσεις της Νέας Δημοκρατίας. Πότε τα βάλαμε εμείς για να εκτελεστούν και για να ολοκληρωθούν; Πέρυσι τον Νοέμβριο.

Αυτά, λοιπόν, κύριε συνάδελφε, είναι τα πολύ σημαντικά για να λειτουργήσει με αποτελεσματικότητα ένα κατάστημα κράτησης και να είναι κατάστημα κράτησης όπου γίνεται ουσιαστικός σωφρονισμός και όχι κολαστήριο.

Το δεύτερο που ήθελα να σας αναφέρω, είναι το εξής: Από την πρώτη στιγμή αυτή η Κυβέρνηση εκτός από τους αποσυμφορητικούς νόμους τους οποίους είχε φέρει και είχε ψηφίσει –και ψηφίσαμε και πρόσφατα με δική μου πρωτοβουλία την επέκταση αυτών των διατάξεων, με περιορισμούς βεβαίως- είχε φροντίσει να βελτιώσει τις συνθήκες και να αυξήσει τον αριθμό των θέσεων των κρατουμένων στις φυλακές.

Θέλω, λοιπόν, να σας αναφέρω ότι εδώ και έναν χρόνο αυξήθηκαν κατά εκατόν είκοσι οι θέσεις κρατουμένων στα Χανιά, πριν έναν μήνα λειτούργησαν άλλες εκατόν είκοσι θέσεις στη Νιγρίτα, ογδόντα πέντε θέσεις αυξήθηκαν για το πρόγραμμα απεξάρτησης κρατουμένων στη Θεσσαλονίκη και, βεβαίως, είναι και οι τριάντα θέσεις των γυναικείων αγροτικών φυλακών, που για πρώτη φορά αυτή η Κυβέρνηση εγκαινίασε.

Μη μας λέτε, λοιπόν, ότι όσον αφορά το θέμα της αύξησης των θέσεων κρατουμένων δεν έχει γίνει τίποτα. Έχει γίνει μια τεράστια δουλειά και σε αυτό θα βοηθήσει και το κατάστημα κράτησης Νικηφόρου, εφόσον ολοκληρωθούν οι διαδικασίες και λειτουργήσει κανονικά και θα λειτουργήσει άμεσα.

Όπως σας είπα, στις 30 Οκτωβρίου υπέγραψα το προεδρικό διάταγμα και το διαβίβασα στον Πρόεδρο της Δημοκρατίας. Ελπίζω, λοιπόν, τις επόμενες ημέρες -γιατί για τόσο μικρό διάστημα μιλάμε, κύριε συνάδελφε,- να δημοσιευθεί και στο φύλλο της Εφημερίδας της Κυβερνήσεως, έτσι ώστε η «ΚΤΥΠ Α.Ε.», η κρατική εταιρεία του δημοσίου για τα δημόσια κτήρια, να επιληφθεί και να δρομολογηθούν οι περαιτέρω εργασίες, ούτως ώστε αυτό το κατάστημα να γίνει, πράγματι, κατάστημα κράτησης.

Τέλος, θέλω να σας πω το εξής: Γνωρίζετε πολύ καλά ποιοι είναι οι περιορισμοί όσον αφορά τις προσλήψεις δημοσίων υπαλλήλων και δημοσίων λειτουργών. Η Κυβέρνηση όσον αφορά το ζήτημα αυτό, έχει σε εξέλιξη διαγωνισμό του ΑΣΕΠ, που πολύ σωστά είπατε εσείς, κύριε συνάδελφε, ότι εντός του 2018 θα γίνουν προσλήψεις προσωπικού και θα στελεχωθούν καλύτερα τα υφιστάμενα καταστήματα κράτησης, αλλά θα στελεχωθεί με το απαραίτητο προσωπικό και το συγκεκριμένο κατάστημα κράτησης για το οποίο με ρωτάτε. Όμως σήμερα έχουμε 2017. Αυτά προβλέπονται για το 2018. Θα είμαστε έτοιμοι και μέσα στο 2018 θα γίνουν και οι απαραίτητες τοποθετήσεις.

Έχουμε, λοιπόν, μπροστά μας δύο σοβαρά ζητήματα. Το ένα το οποίο, δυστυχώς, οι προηγούμενες κυβερνήσεις το είχαν αφήσει στην άκρη και δεν είχαν δείξει κανένα ενδιαφέρον, όσον αφορά…

**ΔΗΜΗΤΡΙΟΣ ΚΥΡΙΑΖΙΔΗΣ:** Μην το επαναλαμβάνετε! Καλά το τελειώνατε.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, αυτή η κατάσταση θα συνεχιστεί; Είναι η τρίτη φορά που με διακόπτει. Μπορεί να συνέλθει λίγο;

**ΔΗΜΗΤΡΙΟΣ ΚΥΡΙΑΖΙΔΗΣ:** Ε, εντάξει. Λέει υπερβολές, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κυριαζίδη.

**ΔΗΜΗΤΡΙΟΣ ΚΥΡΙΑΖΙΔΗΣ:** Μην το επαναλαμβάνετε. Είμαι καλοπροαίρετος.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Α, δεν γίνεται έτσι!

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε, κύριε Υπουργέ.

Κύριε Κυριαζίδη, η διαδικασία δεν προβλέπει διάλογο. Απευθύνονται προς το Προεδρείο και οι δύο πλευρές και έτσι γίνεται συζήτηση, αλλιώς κάνουμε τηλεοπτική συζήτηση εδώ πέρα.

**ΣΤΑΥΡΟΣ ΚΟΝΤΟΝΗΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Σας απαντώ, κύριε Κυριαζίδη, ποιοι είναι οι στόχοι οι οποίοι υπάρχουν και θα υλοποιηθούν το επόμενο χρονικό διάστημα, για να λειτουργήσει αυτό το κατάστημα κράτησης.

Το πρώτο είναι, λοιπόν, να υλοποιηθούν τα έργα, τα οποία σας ανέφερα, για να γίνει κατάστημα κράτησης και να μην έχουμε μπετόν, κάγκελα και κελιά μόνο και το δεύτερο είναι, να ολοκληρωθεί η διαδικασία μέσω του ΑΣΕΠ, που εμείς ξεκινήσαμε, η Κυβέρνησή μας, για να γίνουν οι αναγκαίες προσλήψεις.

Εσείς μπορείτε να φανταστείτε ένα κατάστημα κράτησης, το οποίο δεν θα λειτουργεί με τις δομές τις οποίες σας ανέφερα ή χωρίς προσωπικό; Δεν γίνεται!

Έτσι, λοιπόν, από την πρώτη στιγμή αυτά έχουν δρομολογηθεί και υλοποιούνται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Το τελευταίο που ήθελα να σας πω –και ολοκληρώνω- είναι το εξής, κύριε συνάδελφε. Την πατρότητα των νόμων αποσυμφόρησης δεν την έχει η Κυβέρνηση ΣΥΡΙΖΑ, κύριε Κυριαζίδη. Την έχει η κυβέρνηση της Νέας Δημοκρατίας και σωστά τα έπαιρνε αυτά τα μέτρα. Παρά το γεγονός ότι και επί των αποσυμφορητικών νόμων όπως τις υλοποιούσαν οι προηγούμενες κυβερνήσεις, υπήρχε επανεμπλοκή ορισμένων κρατουμένων σε παράνομες πράξεις μετά την αποφυλάκισή τους. Τα παίρνατε σωστά αυτά τα μέτρα, διότι η κατάσταση στις φυλακές είχε φτάσει σε οριακό σημείο, όσον αφορά τον υπερπληθυσμό.

Εμείς παραλάβαμε μια κατάσταση, για την οποία η χώρα είχε ελεγχθεί πολλαπλώς από τους διεθνείς οργανισμούς και είχαν επιβληθεί και πρόστιμα.

Θεωρούμε, λοιπόν, ότι είναι καλύτερο, αντί να πληρώνουμε πρόστιμα μετά από αγωγές και προσφυγές κρατουμένων και να γίνεται η χώρα διεθνώς ρεζίλι, κατά το κοινώς λεγόμενο, αυτά τα χρήματα να αξιοποιούνται στην καλύτερη λειτουργία του σωφρονιστικού συστήματος.

Θεωρώ ότι με τη μεταρρύθμιση που θα γίνει όσον αφορά και τον Σωφρονιστικό Κώδικα αλλά και τον Ποινικό Κώδικα, θα επέλθει μια εκλογίκευση στις ποινές στις οποίες επιβάλλουν τα δικαστήρια, ούτως ώστε να μη χρειάζεται η Βουλή να νομοθετεί και η κάθε κυβέρνηση να εισηγείται αποσυμφορητικούς νόμους και να επεμβαίνει με έναν τρόπο, ο οποίος δεν είναι ο καλύτερος στις αποφάσεις των δικαστηρίων.

Θέλω, λοιπόν, να σας πω, κύριε συνάδελφε, ότι αυτές οι προσπάθειες σήμερα βρίσκονται σε πλήρη εξέλιξη και θεωρώ ότι οι καθυστερήσεις και οι αβελτηρίες των προηγούμενων ετών, διορθώνονται κατά τρόπο εποικοδομητικό και προς όφελος της δικαιοσύνης γενικότερα αλλά και αυτών των συνανθρώπων μας, οι οποίοι έχουν υποπέσει σε ένα αδίκημα σοβαρό ή όχι και βρίσκονται κρατούμενοι στις φυλακές. Είναι ένα καθήκον απέναντι στην κοινωνία, είναι ένα καθήκον της χώρας απέναντι στη διεθνή κοινότητα και σε αυτά τα ζητήματα η Κυβέρνηση παραμένει σταθερή και αταλάντευτη.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Στο σημείο αυτό, κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα.

Οι Υπουργοί Υγείας, Οικονομικών, Διοικητικής Ανασυγκρότησης, Δικαιοσύνης, Διαφάνειας και Ανθρωπίνων Δικαιωμάτων και οι Αναπληρωτές Υπουργοί Οικονομικών και Υγείας κατέθεσαν στις 6 Νοεμβρίου 2017 σχέδιο νόμου: «Εναρμόνιση του ελληνικού δικαίου με την Ευρωπαϊκή Οδηγία 2003/88/ΕΚ του Ευρωπαϊκού Κοινοβουλίου και του Συμβουλίου της 4ης Νοεμβρίου 2003 “σχετικά με ορισμένα στοιχεία της οργάνωσης του χρόνου εργασίας” ως προς την οργάνωση του χρόνου εργασίας των ιατρών και οδοντιάτρων του ΕΣΥ. Ρυθμίσεις θεμάτων ιατρών ΕΣΥ και άλλες διατάξεις».

Το ως άνω σχέδιο νόμου έχει χαρακτηρισθεί από την Κυβέρνηση ως επείγον.

Παραπέμπεται στην αρμόδια Διαρκή Επιτροπή.

Συνεχίζουμε τη συζήτηση των επικαίρων ερωτήσεων. Ο Γενικός Γραμματέας της Κυβέρνησης κ. Καλογήρου ενημερώνει τη Βουλή σχετικά με το ποιες επίκαιρες ερωτήσεις δεν θα απαντηθούν και για ποιους συγκεκριμένους λόγους:

Η έκτη με αριθμό 163/30-10-2017 επίκαιρη ερώτηση πρώτου κύκλου του Βουλευτή Σερρών της Ένωσης Κεντρώων κ. Αναστασίου Μεγαλομύστακαπρος τον Υπουργό Παιδείας, Έρευνας και Θρησκευμάτων, με θέμα: «Αναζητούνται μουσικοί στο Μουσικό Σχολείο Σερρών», δεν θα συζητηθεί λόγω κωλύματος του κυρίου Βουλευτή.

Επίσης, η τέταρτη με αριθμό 156/25-10-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Παιδείας, Έρευνας και Θρησκευμάτων, με θέμα: «Δυσλειτουργία του Ελληνικού Ανοικτού Πανεπιστημίου (ΕΑΠ)», δεν θα συζητηθεί λόγω κωλύματος του κυρίου Βουλευτή.

Επιπλέον, η πέμπτη με αριθμό 160/27-10-2017 επίκαιρη ερώτηση πρώτου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκηπρος τον Υπουργό Παιδείας, Έρευνας και Θρησκευμάτων, με θέμα: «Μειωμένο κόμιστρο φοιτητών σε μέσα μαζικής μεταφοράς», δεν θα συζητηθεί λόγω κωλύματος του κυρίου Βουλευτή.

Ακόμα, η τρίτη με αριθμό 164/30-10-2017 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Ανησυχητικές εξελίξεις σχετικά με την πώληση της ΑΕΕΓΑ «Η Εθνική», δεν θα συζητηθεί λόγω απουσίας του αρμοδίου Υπουργού Οικονομικών κ. Ευκλείδη Τσακαλώτου στο εξωτερικό.

Επίσης, η τρίτη με αριθμό 193/30-10-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Αποπληρωμή ληξιπρόθεσμων οφειλών του δημοσίου στους ιδιώτες», δεν θα συζητηθεί λόγω απουσίας του Αναπληρωτή Υπουργού Οικονομικών κ. Γεώργιου Χουλιαράκη στις Βρυξέλλες.

Επιπλέον, η έκτη με αριθμό 106/20-10-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Οικονομικών,με θέμα: «Λήψη μέτρων υπέρ των μικρών αποταμιευτών, που έχασαν τα χρήματά τους με το «κούρεμα» του χρέους το 2012», δεν θα συζητηθεί λόγω απουσίας του Αναπληρωτή Υπουργού Οικονομικών κ. Γεώργιου Χουλιαράκη στις Βρυξέλλες.

Ακόμα, η έβδομη με αριθμό 101/17-10-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Υγείας,με θέμα: «Ραγδαία αύξηση των κρουσμάτων ιλαράς στη χώρα» δεν θα συζητηθεί λόγω κωλύματος του αρμόδιου Υπουργού.

Τέλος, η δεύτερη με αριθμό 191/30-10-2017 επίκαιρη ερώτηση πρώτου κύκλου του Βουλευτή Ηρακλείου της Νέας Δημοκρατίας κ. Αυγενάκη προς τον Υπουργό Υγείας, με θέμα: ««Εκβιαστικός» ο συμψηφισμός των ληξιπρόθεσμων οφειλών του ΕΟΠΥΥ», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας.

Και τώρα προχωρούμε στην τέταρτη με αριθμό 211/31-10-2017 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Λαμπρούληπρος τον ΥπουργόΥγείας,με θέμα: «Ινστιτούτο Φαρμακευτικής Έρευνας και Τεχνολογίας (ΙΦΕΤ)». Στην ερώτηση θα απαντήσει ο Υπουργός Υγείας κ. Ξανθός.

Ορίστε, κύριε Λαμπρούλη, έχετε τον λόγο για να αναπτύξετε την επίκαιρη ερώτηση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Η ερώτηση αφορά όντως το Ινστιτούτο Φαρμακευτικής Έρευνας και Τεχνολογίας. Πρόκειται για έναν φορέα που πλέον κύρια δραστηριότητά του είναι η εισαγωγή και η διακίνηση φαρμάκων, σε συνεργασία και κατ’ εντολή βεβαίως του Εθνικού Οργανισμού Φαρμάκων.

Αφορά σκευάσματα, φάρμακα, η διακίνηση των οποίων είτε δεν έχει εμπορικό ενδιαφέρον για τις φαρμακευτικές εταιρείες είτε πρόκειται για φάρμακα σπάνιων παθήσεων, τα οποία δεν κυκλοφορούν στην ελληνική αγορά. Πρόκειται, δηλαδή, για αναντικατάστατα ή ακριβά φάρμακα, ωστόσο απαραίτητα για τους ασθενείς.

Το ζήτημα, όμως, κύριε Πρόεδρε, είναι πως ενώ θα μπορούσαν να αξιοποιηθούν οι δυνατότητες που έχει το ΙΦΕΤ, αυτό δεν συμβαίνει, τόσο στον τομέα, για παράδειγμα, της παραγωγής των φαρμάκων, όπου θα μπορούσε να παραγάγει μεγάλες ποσότητες αρκετών σκευασμάτων, όσο αντίστοιχα και στον τομέα της έρευνας, αφού είτε τα ερευνητικά εργαστήρια δεν λειτουργούν ή υπολειτουργούν είτε η σύγχρονη τεχνολογία παραμένει αποθηκευμένη στους χώρους του ΙΦΕΤ.

Βασική αιτία για αυτό, όπως τόνισαν εξάλλου και στην επίσκεψη που έκαναν στον ΙΦΕΤ οι εργαζόμενοι, είναι η έλλειψη προσωπικού, η υποστελέχωση του ΙΦΕΤ. Αυτή τη στιγμή εργάζονται σαράντα δύο άτομα, υπάρχουν δηλαδή σαράντα δύο εργαζόμενοι, στον ΙΦΕΤ, όταν οι οργανικές θέσεις είναι εκατόν δεκατρείς.

Να σημειώσουμε ότι προσλήψεις έχουν να γίνουν από το 2007 και βέβαια εκκρεμεί, απ’ ό,τι αναφέρουν και οι ίδιοι οι εργαζόμενοι και όπως αναφέρεται στην ερώτηση εξάλλου, η πλήρωση, εφόσον έχουν εγκριθεί εξ όσων γνωρίζουμε, δέκα θέσεων εργασίας. Βέβαια, μέχρι σήμερα δεν έχει υλοποιηθεί και αυτό.

Παράλληλα, οι εργαζόμενοι, δηλαδή το υφιστάμενο δυναμικό του ΙΦΕΤ, υπόκεινται σε μια σειρά από προβλήματα, όπως, για παράδειγμα, η περικοπή, με την εφαρμογή του ενιαίου μισθολογίου, του 25% του εισοδήματός τους, εκτός από τα δώρα που καταργήθηκαν.

Οι εργαζόμενες του ΙΦΕΤ δεν δικαιούνται καμμία άλλη διευκόλυνση για τη μητρότητα, τις ρυθμίσεις δηλαδή που ισχύουν στον ιδιωτικό και δημόσιο τομέα.

Επίσης, οι εργαζόμενοι της Μαγούλας, του εργοστασίου αποστείρωσης στη Μαγούλα -πέντε εργαζόμενοι βρίσκονται εκεί- δεν λαμβάνουν το ανθυγιεινό επίδομα λόγω ένταξης στο ενιαίο μισθολόγιο, ενώ εκτίθενται σε ακτινοβολία.

Πρέπει να σημειώσουμε και να μεταφέρουμε την αγωνία και την αβεβαιότητα, μπροστά στην συνεχιζόμενη υποβάθμιση της λειτουργίας του ΙΦΕΤ και μπροστά στις γενικότερες εξελίξεις, των εργαζομένων στον οργανισμό για το μέλλον, τόσο όσον αφορά τη λειτουργία του ΙΦΕΤ όσο και των ίδιων ως εργαζομένων.

Κύριε Πρόεδρε, οι ερωτήσεις προς τον Υπουργό αφορούν τις προθέσεις της Κυβέρνησης, τις ενέργειες στις οποίες θα προβεί, ούτως ώστε να αξιοποιηθούν πλήρως οι δυνατότητες του ΙΦΕΤ, με την παράλληλη κάλυψη των κενών οργανικών θέσεων, και, δεύτερον, τις ενέργειες στις οποίες θα προβεί ώστε να χορηγηθεί το ανθυγιεινό επίδομα στους εργαζόμενους των εργαστηρίων και της παραγωγής της Μαγούλας, καθώς και για την εφαρμογή των ρυθμίσεων για τη μητρότητα, όπως ισχύουν βεβαίως, όπως προείπα, για τους άλλους εργαζόμενους στον ιδιωτικό και δημόσιο τομέα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, όντως το Ινστιτούτο Φαρμακευτικής Έρευνας και Τεχνολογίας είναι ένας πολύ σημαντικός κρίκος στην παρουσία του δημοσίου στον χώρο του φαρμάκου.

Είναι μία θυγατρική του ΕΟΦ η οποία, δυστυχώς, ήταν σε μία πορεία απαξίωσης τα προηγούμενα χρόνια. Πραγματικά, το 2015 ήταν στο όριο της βιωσιμότητάς του και αυτά τα δύο χρόνια έχει γίνει μια πάρα πολύ σημαντική προσπάθεια δημοσιονομικής, λογιστικής τακτοποίησης και κλεισίματος εκκρεμοτήτων του παρελθόντος.

Το θέμα, λοιπόν, της βιωσιμότητας αυτού του πολύ σημαντικού φορέα, που όπως είπατε κι εσείς παρεμβαίνει ως οιονεί κρατική φαρμακαποθήκη και καλύπτει ανάγκες της εγχώριας αγοράς σε φάρμακα, συνήθως σπάνια ορφανά, για τα οποία δεν υπάρχει εμπορικό ενδιαφέρον. Φανταστείτε ότι εισάγει κάθε χρόνο περίπου επτακόσιες διαφορετικές κατηγορίες φαρμάκων, το 45% των οποίων έχουν μία κίνηση μέχρι πενήντα κουτιά τον χρόνο. Αυτό σημαίνει ότι απευθύνονται σε ολιγομελείς ομάδες που έχουν σπάνια νοσήματα και πραγματικά, χωρίς αυτή την παρέμβαση θα ήταν αδύνατο να προμηθευτούν τα φάρμακά τους.

Έχει έναν αυξανόμενο κύκλο εργασιών. Αυτός ο κύκλος εργασιών ήταν 37 εκατομμύρια το 2015, έφτασε τα 50 εκατομμύρια το 2016 και φέτος θα περάσει τα 60 εκατομμύρια ευρώ. Γίνεται μια μεγάλη προσπάθεια να καλυφθούν ασθενείς με σπάνια νοσήματα που έχουν ανάγκη θεραπείες οι οποίες, πραγματικά, είναι σωτήριες για τη ζωή τους, όπως για παράδειγμα περίπου εβδομήντα-ογδόντα ασθενείς που έχουν κυστική ίνωση και παίρνουν το νέο φάρμακο, το Orkambi, το οποίο έχει ένα κόστος 14 εκατομμύρια ευρώ τον χρόνο. Θεωρώ, λοιπόν, ότι είναι πραγματικά καίρια η παρουσία αυτού του φορέα.

Έχει και μια μικρή παραγωγική δραστηριότητα που συμφωνώ ότι θα μπορούσε να δει κάποιος μια πιο αναβαθμισμένη αναπτυξιακή και παραγωγική προοπτική. Εκτός από τη μεθαδόνη που έχει ανάγκη ο ΟΚΑΝΑ, παράγει και τρία πολύ σπάνια και ειδικά φάρμακα. Παράγει ακεταζολαμίδη, παράγει D-πενικιλλαμίνη και παράγει και υδροκορτιζόνη, καλύπτοντας πλήρως τις ανάγκες της εγχώριας αγοράς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όντως το Ινστιτούτο Φαρμακευτικής Έρευνας και Τεχνολογίας είναι υποστελεχωμένο. Αυτό, λοιπόν, το οποίο έχουμε δρομολογήσει είναι το εξής. Μέσα από ένα ειδικό πρόγραμμα απασχόλησης του ΟΑΕΔ δωδεκάμηνης σύμβασης θα προσληφθούν είκοσι δύο επιπλέον άτομα, σε ειδικότητες που μας έχει ζητήσει το ΙΦΕΤ. Αυτοί οι άνθρωποι θα αναλάβουν υπηρεσία αρχές του 2018, σύμφωνα με τον προγραμματισμό που έχει γίνει μέσω του ΟΑΕΔ, γιατί εκείνος κάνει την προκήρυξη. Και αυτό το οποίο αναζητούμε είναι σε μια επόμενη δέσμη προσλήψεων μόνιμου προσωπικού ή προσωπικού αορίστου χρόνου που θα αφορούν το σύστημα υγείας, να δεσμεύσουμε κάποιες θέσεις για να έχουμε μια μόνιμη ενίσχυση και μια μόνιμη στελέχωση.

Δεν είναι εκατόν δεκατρείς οι κενές οργανικές θέσεις. Αυτές ήταν την περίοδο που λειτουργούσε το εργοστάσιο της Εθνικής Φαρμακοβιομηχανίας, το οποίο έκλεισε το 1989. Τα θυμόμαστε αυτά πάρα πολύ καλά. Είναι εβδομήντα τρεις οι οργανικές θέσεις σήμερα και υπάρχει ένα επιχειρησιακό σχέδιο που έχει συντάξει η Διοίκηση του ΙΦΕΤ σήμερα, το 1721, που δίνει ορισμένες αναπτυξιακές κατευθύνσεις, οι οποίες για να υλοποιηθούν απαιτούν, προφανώς, την πλήρη κάλυψη όλων αυτών των θέσεων.

Για παράδειγμα, υπάρχει μία ιδέα να αναπτυχθεί το Εργαστήριο Μελετών Βιοϊσοδυναμίας, έτσι ώστε η εγχώρια βιομηχανία να μπορεί να κάνει αυτές τις μελέτες για τα γενόσημά της και να μην αναγκάζεται να πληρώνει στο εξωτερικό αυτό το κόστος και να υπάρχει προστιθέμενη αξία στη χώρα.

Επίσης, υπάρχουν ιδέες να αναβαθμιστεί η Μονάδα Κοβαλτίου αποστείρωσης ιατροτεχνολογικού εξοπλισμού που είναι στη Μαγούλα και να αυξήσει τη δυναμικότητά της.

Επίσης, υπάρχει η ιδέα να γίνεται μια ανακύκλωση των υλικών που αφορούν φαρμακευτικά σκευάσματα, φαρμακευτικά κουτιά, τα οποία αποσύρονται επειδή λήγει ο χρόνος ζωής τους.

Θεωρώ, λοιπόν, ότι αυτή τη στιγμή υπάρχει ένα σοβαρό σχέδιο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Έχει διασφαλιστεί η οικονομική βιωσιμότητα της επιχείρησης. Είναι μια ανώνυμη εταιρεία αυτή. Έχουν διακανονιστεί οι οφειλές προς τους προμηθευτές ύψους 8 εκατομμυρίων ευρώ τα προηγούμενα χρόνια. Γίνεται μια προσπάθεια και από τα νοσοκομεία και από τον ΕΟΠΥΥ να εξασφαλιστεί μια κανονικότητα στην αποπληρωμή οφειλών του συστήματος υγείας προς τον ΙΦΕΤ Α.Ε.. Και νομίζω ότι αυτό μας δίνει πραγματικά μια ευοίωνη προοπτική για τον ρόλο αυτού του κρίσιμου φορέα.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο ΣΤ΄ Αντιπρόεδρος της Βουλής κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Δεν θα αντιδικήσουμε και ειλικρινά, δεν είναι θέμα αντιπαράθεσης ο αριθμός των θέσεων, με βάση τα οργανογράμματα. Εμείς, αυτά που αποτυπώσαμε και στην ερώτηση -αλλά και εγώ ο ίδιος υποστήριξα στην πρωτολογία μου- είναι στοιχεία, τα οποία μας έδωσαν κατά την επίσκεψή μας στον ΙΦΕΤ. Άρα, λοιπόν, δεν μπορούμε να αμφισβητήσουμε αυτό που είπατε, κύριε Υπουργέ, για τα εβδομήντα τρία. Και πάλι, όμως, επαναλαμβάνω ότι δεν είναι αυτό το σημείο αντιπαράθεσή μας, κατά τη γνώμη μας.

Το ζήτημα είναι ότι αναφέρατε κάποιες δραστηριότητες οι οποίες προγραμματίζονται να υλοποιηθούν στην κατεύθυνση περαιτέρω ενίσχυσης -αν θέλετε- και διεύρυνσης της λειτουργίας του ΙΦΕΤ, σύμφωνα με τις δυνατότητες που έχει.

Βεβαίως, αυτή τη στιγμή τέσσερα φάρμακα παράγονται και το βασικό είναι η μεθαδόνη. Οι εργαζόμενοι είναι τέσσερις. Και οι ίδιοι είπαν ότι με ενίσχυση σε προσωπικό, μπορούμε να παράγουμε πολύ περισσότερα σκευάσματα και σε μεγάλες ποσότητες.

Βεβαίως, υπάρχουν οι δυνατότητες του ΙΦΕΤ για να πραγματοποιεί βιοϊσοδυναμίες, στατιστικές μελέτες και παράλληλα ηλεκτρονικές εκδόσεις, που αφορούν τα φάρμακα. Επίσης, εκτιμούμε ότι χρειάζεται και ενίσχυση προς αυτήν την κατεύθυνση, δηλαδή, να μεγαλώσει -να το πω έτσι- το πρόγραμμα απόσυρσης ληγμένων και άχρηστων φαρμάκων.

Στη Μαγούλα -όπως προείπα και είπατε και εσείς- πέρα από τη μονάδα συλλογής φαρμάκων για ανακύκλωση, λειτουργεί και το εργοστάσιο αποστείρωσης φαρμακευτικών και ιατροτεχνολογικών προϊόντων με ακτινοβολία γ. Και εκεί είναι μόνο πέντε εργαζόμενοι. Εκεί δεν χρειάζεται ενίσχυση σε προσωπικό; Χρειάζεται κατά τη γνώμη μας.

Θυμίζουμε εδώ πως στην Κόρινθο, πριν από χρόνια, λειτουργούσε εργοστάσιο παραγωγής συρίγγων -το 2011 ή το 2012 , εάν θυμάμαι καλά, έκλεισε- το οποίο κάλυπτε τις ανάγκες της εγχώριας ζήτησης, κατανάλωσης περίπου στο 50%. Το υπόλοιπο το εισάγαμε. Τώρα μόνο εισάγουμε. Έκλεισε αυτό το εργοστάσιο. Εάν λειτουργούσε, θα μπορούσε να μας καλύπτει. Και βεβαίως, με τον κατάλληλο εξοπλισμό, αλλά και την κατάλληλη στελέχωση να μεγαλώσει περαιτέρω και να καλύπτει πλήρως, εάν θέλετε, τις ανάγκες της εγχώριας ζήτησης σε σύριγγες για παράδειγμα.

Κύριε Πρόεδρε, θα είμαι μέσα στο πλαίσιο του χρόνου. Επιτρέψτε μου να πω κάτι. Εμείς, αυτό που θέλουμε να αναδείξουμε, παράλληλα με το ζήτημα του ΙΦΕΤ, είναι πως όσο το φάρμακο αποτελεί εμπόρευμα και είναι όντως καπιταλιστική ιδιοκτησία, τόσο οι εργαζόμενοι -όχι μόνο στο ΙΦΕΤ, αλλά και γενικότερα στον κλάδο του φαρμάκου- όσο και οι ασθενείς θα είναι έρμαια των ορέξεων των φαρμακοβιομηχάνων. Θα είναι θύματα της ανταγωνιστικότητας και της ανταποδοτικότητας των επιχειρήσεων, αφού και το ΙΦΕΤ -μην ξεχνούμε- λειτουργεί σαν μία ΔΕΚΟ, βεβαίως, όπου τον ρόλο του καπιταλιστή τον παίζει το κράτος. Μην το ξεχνάμε αυτό.

Να γιατί, κατά τη γνώμη μας, είναι αναγκαίο σήμερα οι εργαζόμενοι -και απευθυνόμαστε στους εργαζόμενους και του ΙΦΕΤ και γενικότερα στον κλάδο του φαρμάκου και στον υγειονομικό κλάδο, αλλά και στο σύνολο των εργαζομένων- να παλέψουν για έναν κρατικό φορέας εισαγωγής, παραγωγής, διακίνησης και έρευνας φαρμάκου στα πλαίσια ενός αποκλειστικά κρατικού και δωρεάν συστήματος υγείας και στο φάρμακο. Έτσι μόνο μπορούν, κατά τη γνώμη μας, να εξασφαλιστούν πλήρως τόσο οι εργαζόμενοι, εν προκειμένω στο ΙΦΕΤ, αλλά και στο χώρο του φαρμάκου, όσο και οι ασθενείς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Κύριε Πρόεδρε, δώστε μου δέκα δευτερόλεπτα και κλείνω.

Κύριε Υπουργέ, θα ήθελα στη δευτερολογία σας, με βάση και τα ερωτήματα που συγκεκριμένα βάζουμε στην επίκαιρη ερώτηση, να απαντήσετε σε ό,τι αφορά τους εργαζόμενους στη Μαγούλα, στη μονάδα αποστείρωσης για το ανθυγιεινό επίδομα, που σας λέω, όπως επίσης και για τη διευκόλυνση -να το πω έτσι- της μητρότητας, το οποίο δικαιούνται, όπως προείπα, και στον δημόσιο και στον ιδιωτικό τομέα, ώστε να υπάρξει –επιτρέψτε μου τη λέξη- «εξίσωση». Θα ήθελα, λοιπόν, απαντήσεις και στα συγκεκριμένα ερωτήματα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε και πάλι έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα ήθελα να ξεκινήσω από το τελευταίο, γιατί παρέλειψα να το πω στην πρωτολογία μου.

Πρώτον, όντως είναι σε εκκρεμότητα η χορήγηση ανθυγιεινού επιδόματος στους πέντε αυτούς εργαζόμενους, που δουλεύουν, σαφώς, σε ανθυγιεινές συνθήκες. Υπάρχουν και άλλες τέτοιες εκκρεμότητες σήμερα στο σύστημα υγείας. Οι φυσικοθεραπευτές, για παράδειγμα, του ΕΣΥ δεν παίρνουν ανθυγιεινό επίδομα. Έχουμε μαζέψει, κατά κάποιον τρόπο, αυτά τα αιτήματα και αυτές τις αδικίες και θα προσπαθήσουμε στο αμέσως επόμενο διάστημα, προφανώς σε συνεννόηση με το οικονομικό επιτελείο και το Γενικό Λογιστήριο του Κράτους, να αντιμετωπίσουμε τέτοιου τύπου εκκρεμότητες, που πραγματικά, αποκαθιστούν ένα αίσθημα δικαίου, σε ανθρώπους που κάνουν πολύ εξειδικευμένη εργασία.

Όσον αφορά τα εργασιακά δικαιώματα, η διαβεβαίωση που έχω από τη διοίκηση του ΙΦΕΤ είναι ότι, είναι σε ισχύ κλαδική συλλογική σύμβαση εργασίας μέχρι 30-9-2018, η οποία τηρείται επακριβώς και δεν υπάρχει καμμία διάκριση. Εν πάση περιπτώσει, τηρείται ό,τι ακριβώς προβλέπεται για τα θέματα των αδειών εγκυμοσύνης, μητρότητας κ.λπ., ό,τι ισχύει στον υπόλοιπο δημόσιο και ιδιωτικό τομέα.

Περικοπές, προφανώς έγιναν στους μισθούς μετά την υπαγωγή στο ενιαίο μισθολόγιο. Αντιλαμβάνεστε ότι δεν μπορούσε να υπάρξει εξαίρεση σε ένα νομικό πρόσωπο ιδιωτικού δικαίου, το οποίο ανήκει στον ευρύτερο δημόσιο τομέα.

Στο σημείο αυτό θέλω να πω το εξής: Όντως, για εμάς αυτός είναι ένας σημαντικός φορέας του δημοσίου. Μπορεί να παίξει έναν κρίσιμο ρόλο σε αυτό που λέμε παραγωγική ανασυγκρότηση της χώρας, με έμφαση στον τομέα του φαρμάκου και να συνδράμει, όπως είπα, τη δυνατότητα αυξημένης παραγωγικής δραστηριότητας της εγχώριας βιομηχανίας μέσα από μελέτες βιοϊσοδυναμίας κ.λπ..

Επίσης -κάτι που είναι πάρα πολύ σημαντικό- είναι ένας φορέας, ο οποίος παρέχει μια ασφάλεια στο σύστημα υγείας και στους πολίτες, τους ασθενείς, ότι ανεξάρτητα από τα επιχειρηματικά πλάνα των εταιρειών μπορεί να παρέμβει και να είναι ένα φορέας ύστατης καταφυγής, για να μπορεί η πολιτεία να διασφαλίσει τα φάρμακα, που έχουν ανάγκη οι πολίτες -φάρμακα σπάνια- και τα οποία ενδεχομένως, να μην έχουν εμπορικό ενδιαφέρον και κερδοφορία, όπως είπαμε προηγουμένως.

Αυτό είναι πάρα πολύ σημαντικό, ιδιαίτερα αυτήν την περίοδο, που βλέπετε ότι υπάρχουν τριβές με ορισμένες φαρμακευτικές εταιρείες, οι οποίες προτάσσουν το business plan το δικό τους και την κερδοφορία τη δική τους, για να πιέσουν την ελληνική πολιτεία και να επιβάλουν ρυθμίσεις, οι οποίες είναι περισσότερο προς το δικό τους συμφέρον.

Μέσω, λοιπόν, της διαδικασίας έκτακτης εισαγωγής, το ΙΦΕΤ παρεμβαίνει με εντολή του ΕΟΦ και μπορεί πραγματικά, να διασφαλίσει ότι, έστω και ένας πολίτης της χώρας που τεκμηριωμένα χρειάζεται ένα φάρμακο, ανεξάρτητα από την τιμή του, μπορεί να έχει πρόσβαση σε αυτό και στην πιο σύγχρονη και αποτελεσματική θεραπεία. Αυτό για εμάς είναι πάρα πολύ κρίσιμο.

Θα προσπαθήσω, λοιπόν, στο αμέσως επόμενο διάστημα και στον βαθμό που μας επιτρέπεται, με βάση τους γνωστούς δημοσιονομικούς περιορισμούς, να στηρίξουμε και με ανθρώπινους και με υλικούς πόρους αυτό το θέμα.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστούμε, κύριε Υπουργέ.

Προχωρούμε στην όγδοη με αριθμό 138/23-10-2017επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ.Ιωάννη Κουτσούκου προς τον Υπουργό Οικονομικών, με θέμα: «Επανένταξη οφειλετών του Δημοσίου στη ρύθμιση των εκατό δόσεων». Θα απαντήσει η Υφυπουργός Οικονομικών κ. Παπανάτσιου.

Κύριε Κουτσούκο, έχετε τον λόγο για δύο λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Κυρία Υπουργέ, εδώ και τέσσερις μήνες ο υποφαινόμενος και οι συνάδελφοι κύριοι Κεγκέρογλου, Αρβανιτίδης και Μανιάτης σάς ρωτήσαμε εάν προτίθεστε να προχωρήσετε σε κάποια ρύθμιση επανένταξης στις ευνοϊκές ρυθμίσεις των εκατό δόσεων όσων για λόγους της οικονομικής συγκυρίας, της έλλειψης ρευστότητας, των capital controls απεντάχθηκαν, διότι θεωρούσαμε και θεωρούμε ότι μία τέτοια επιλογή θα ήταν προς το συμφέρον του δημοσίου για την είσπραξη των δημοσίων εσόδων, αλλά και προς το συμφέρον των ίδιων των οφειλετών, καθώς διαφορετικά είτε απεντάσσονται από την οικονομική δραστηριότητα –πάνε στην οριστική έξοδο- είτε βρίσκονται αντιμέτωποι με το «μακρύ χέρι» των κατασχέσεων και των πλειστηριασμών.

Μας απαντήσατε εν μέρει, μας δώσατε δηλαδή τα στοιχεία όσων εντάχθηκαν και όσων έχουν παραμείνει στη διαδικασία, αλλά δεν μας απαντήσατε για το τι θα κάνουν. Μας είπατε δηλαδή ότι με βάση τον ν.4305/2014 –θυμίζω, κύριε Πρόεδρε, ότι είναι ο νόμος των εκατό δόσεων, που ψήφισε η συγκυβέρνηση Σαμαρά-Βενιζέλου και για τον οποίο ο κ. Τσίπρας έλεγε ότι δεν τον ψηφίσαμε, επειδή μας τρομοκράτησε η τρόικα- εντάχθηκαν εκατόν ενενήντα επτά χιλιάδες και έχουν παραμείνει σαράντα εννιά χιλιάδες και με τον ν.4321/2015 -τον δικό σας νόμο δηλαδή- εντάχθηκαν εννιακόσιες είκοσι δύο χιλιάδες και έχουν μείνει τετρακόσιες εβδομήντα τέσσερις χιλιάδες.

Άρα πρέπει να βρούμε μία λύση για αυτούς που δεν μπόρεσαν να ανταποκριθούν στις υποχρεώσεις τους και τώρα κινδυνεύουν, όπως σας είπα, να απενταχθούν από την οικονομική δραστηριότητα. Περιμένουμε λοιπόν την απάντησή σας πάνω σε αυτό το συγκεκριμένο ερώτημα και την περιμένουμε με πολύ ενδιαφέρον εγώ και οι εκατοντάδες χιλιάδες που είχαν ενταχθεί στη ρύθμιση και τώρα βρίσκονται εκτός.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Τον λόγο έχει η Υφυπουργός Οικονομικών κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Σε απάντηση της ερώτησής σας, αναφέρω ότι σαν Υφυπουργός Οικονομικών οφείλω κατ’ αρχάς να παραθέσω τους νόμους που ισχύουν σήμερα, οι οποίοι δίνουν τη δυνατότητα σε αυτούς που έχουν ληξιπρόθεσμα χρέη να προβούν σε ρύθμιση των οφειλών τους, έτσι ώστε να μην κινδυνεύουν από κατασχέσεις κινητών, ακινήτων και τραπεζικών λογαριασμών τους.

Θα επαναλάβω, λοιπόν, τον ν.4152/2013, όπου προβλέφθηκε η δυνατότητα τμηματικής καταβολής ληξιπρόθεσμων οφειλών από δώδεκα έως είκοσι τέσσερις ισόποσες μηνιαίες δόσεις, ενώ με τον ν.4174/2013 προβλέφθηκε η ρύθμιση όλων των οφειλών, ληξιπρόθεσμων και μη, έως είκοσι τέσσερις μηνιαίες δόσεις πάλι.

Γνωρίζω βέβαια πάρα πολύ καλά ότι τα εργαλεία που σήμερα διαθέτουμε σίγουρα δεν ικανοποιούν τους πολίτες μας. Ας μην ξεχνάμε όμως ότι η πλειοψηφία της Βουλής ψήφισε μια σειρά νόμους, τους ν.4336, 4337, 4346 του 2015, προκειμένου η χώρα να λάβει οικονομική ενίσχυση από τον ευρωπαϊκό μηχανισμό σταθερότητας και να καταστεί δημοσιονομικά βιώσιμη και να θέσει τις βάσεις για την οικονομική της ανάπτυξη.

Στην ερώτησή σας αναφέρεστε επίσης στην απάντηση που λάβατε σε προηγούμενη σχετική ερώτηση και αίτηση κατάθεσης εγγράφων που αφορούσε τις ρυθμίσεις των εκατό δόσεων σύμφωνα με τους ν.4305/2014, όπως αναφερθήκατε και πριν, και στον ν.4321/2015. Λέτε λοιπόν ότι από τα στοιχεία που σας παραθέσαμε προκύπτει ότι έχει ήδη απενταχθεί από τις ανωτέρω ρυθμίσεις των εκατό δόσεων το 50% των αρχικά ενταχθέντων.

Αρχικά, σύμφωνα με τα στοιχεία που σας δόθηκαν, ενενήντα χιλιάδες εξακόσιες δύο οφειλές –επαναλαμβάνω- που είχαν αρχικά ενταχθεί στον ν.4305/2014 μετακινήθηκαν στον ν.4321/2015, καθώς ο νόμος της Κυβέρνησής μας ήταν πολύ πιο ευνοϊκός, παρ’ όλο που δεχθήκαμε ιδιαίτερα αρνητική κριτική από την αντιπολίτευση τότε.

Κατά δεύτερον, στα στοιχεία που σας δόθηκαν δεν υπάρχει διαχωρισμός μεταξύ αυτών που έχασαν τις ρυθμίσεις και αυτών που ολοκλήρωσαν κανονικά το πρόγραμμα που είχαν αρχικά επιλέξει. Τα στοιχεία λοιπόν αφορούν το πλήθος των μοναδικών ΑΦΜ, τα οποία εξακολουθούν να είναι εντός ρύθμισης. Άρα η παρατήρησή σας σχετικά με την απώλεια των ρυθμίσεων από το 50% των αρχικά ενταχθέντων πολιτών δεν ανταποκρίνεται στην πραγματικότητα.

Αυτή τη στιγμή δεν υπάρχουν τα ανωτέρω αναλυτικά στοιχεία, καθώς στην αρχική σας ερώτηση δεν το ζητούσατε, αλλά, αν θέλετε, μπορείτε να τα ζητήσετε και να μιλήσουμε επ’ αυτών.

Ως προς τους χιλιάδες μικρομεσαίους επαγγελματίες, ελεύθερους επαγγελματίες και άλλους οφειλέτες του δημοσίου, που αναφέρατε στην αρχική σας ερώτηση, θα πρέπει να σας παραπέμψω στον ν.4469/2017 για τον εξωδικαστικό μηχανισμό ρύθμισης οφειλών. Σκοπός του αναφερόμενου νόμου είναι η παροχή ισχυρών κινήτρων και η διάσωση των βιώσιμων επιχειρήσεων μέσω της ρύθμισης οφειλών φυσικών προσώπων με πτωχευτική ικανότητα και νομικών προσώπων, που αποκτούν εισόδημα από επιχειρηματική δραστηριότητα, με μια εξωδικαστική διαδικασία διαπραγμάτευσης με όλους τους πιστωτές.

Αίτηση για υπαγωγή στη διαδικασία μπορεί να υποβάλει κάθε φυσικό πρόσωπο με πτωχευτική ικανότητα, ατομική επιχείρηση και κάθε νομικό πρόσωπο, που αποκτά εισοδήματα από επιχειρηματική δραστηριότητα, το οποίο έχει φορολογική κατοικία στην Ελλάδα, εφόσον κατά τις 31 Δεκεμβρίου 2016 είχε οφειλή προς χρηματοδοτικό φορέα ή είχε ληξιπρόθεσμες οφειλές προς τη φορολογική διοίκηση ή προς φορέα κοινωνικής ασφάλισης ή προς άλλο νομικό πρόσωπο δημοσίου δικαίου, περιλαμβανομένου των ΟΤΑ, και οι συνολικές προς ρύθμιση οφειλές σε μία από τις παραπάνω κατηγορίες ή σε συνδυασμό αυτών υπερβαίνουν τις 20 χιλιάδες ευρώ και πληροί συγκεκριμένα κριτήρια επιλεξιμότητας.

Επίσης, αίτηση για υπαγωγή στη διαδικασία μπορούν να υποβάλλουν και ελεύθεροι επαγγελματίες με οφειλές ανεξαρτήτου ύψους προς το δημόσιο και τα ασφαλιστικά ταμεία και φυσικά πρόσωπα με πτωχευτική ικανότητα, ατομικές επιχειρήσεις και νομικά πρόσωπα, που αποκτούν εισόδημα από επιχειρηματική δραστηριότητα με οφειλές προς το δημόσιο και τα ασφαλιστικά ταμεία ως 20 χιλιάδες ευρώ.

Κύριε Πρόεδρε, επειδή ο χρόνος μου τέλειωσε, δεν θα καταχραστώ άλλο τον χρόνο, που μου αναλογεί, θα συμπληρώσω στη δευτερολογία.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κύριε Κουτσούκο, έχετε τον λόγο και πάλι για τρία λεπτά.

**ΓΙΑΝΝΗΣ ΚΟΥΤΣΟΥΚΟΣ:** Κυρία Υπουργέ, νομίζω ότι δεν είναι ο χρόνος, που δεν σας επέτρεψε να μου απαντήσετε, είναι ή ότι δεν θέλετε ή ότι δεν σας αφήνουν, διότι σπαταλήσατε το χρόνο σας να μας περιγράφετε τους νόμους, που ισχύουν, τις διαδικασίες, που έχουν ακολουθηθεί και πώς κάποιος με βάση τις πάγιες διατάξεις, εφόσον απεντάχθηκε από τις ευνοϊκές ρυθμίσεις των εκατό δόσεων, μπορεί να πάει να ρυθμίσει τις οφειλές του σε δώδεκα ή σε είκοσι τέσσερις δόσεις.

Δεν σας ρωτήσαμε αυτό. Σας ρωτήσαμε πάρα πολύ συγκεκριμένα. Δεν μπόρεσαν να ανταποκριθούν στις εκατό δόσεις. Υπάρχουν τα capital controls, η έλλειψη ρευστότητας, η κρίση στην αγορά. Θα τους αφήσουμε να πεθάνουν; Θα επιχειρούμε μέσω των πλειστηριασμών και των κατασχέσεων στους ατομικούς τους λογαριασμούς ή θα τους δώσουμε μια δεύτερη ευκαιρία; Αυτό είναι το ερώτημα.

Δεν ξέρω αν σας ικανοποιεί το γεγονός ότι έχει απενταχθεί περίπου το 50%. Εσείς μου λέτε ότι μέσα σε αυτόν τον αριθμό είναι και αυτοί, που ολοκλήρωσαν τις υποχρεώσεις τους. Μπορείτε να μας πείτε ακριβώς τα στοιχεία, ώστε να διαπιστώσουμε ότι αυτοί, που απεντάχθηκαν δεν είναι 50%, είναι 40%, είναι κάτι παρακάτω. Πολύ ωραία. Έτσι και αλλιώς ο αριθμός είναι πάρα πολύ μεγάλος. Είναι ιδιαίτερα σημαντικός για την οικονομική δραστηριότητα της χώρας, αλλά και ένας να είναι, είναι πολύ σημαντικός για τον ίδιο και τη ζωή του.

Μας παραπέμπετε στον νόμο για τον εξωδικαστικό συμβιβασμό. Ο νόμος για τον εξωδικαστικό συμβιβασμό έχει βαλτώσει: η γνωστή πλατφόρμα, οι διαμεσολαβητές, οι εξαιρέσεις, τρία χρόνια κερδοφορία και οι άλλοι περιορισμοί. Και κάθε τρεις και λίγο λέει η Κυβέρνηση σας για τις εκατόν είκοσι δόσεις.

Αυτή η διαδικασία δεν θα αφορά, κυρία Υπουργέ, τα φυσικά πρόσωπα, που δεν έχουν επαγγελματική ιδιότητα. Ξέρετε πολύ καλά ότι τα φυσικά πρόσωπα χρωστούν φόρο εισοδήματος, χρωστούν ΕΝΦΙΑ, χρωστούν φόρους κληρονομιάς και δεν αποδέχονται τις κληρονομίες, τις εγκαταλείπουν. Άρα, πρέπει κάτι να κάνετε.

Θέλω να σας παρακαλέσω στο βαθμό, που δεν είναι είστε σήμερα έτοιμοι –το καταλαβαίνω αυτό- να πείτε έστω κάτι, ότι θα το μελετήσετε, ότι θα το θέσετε στους θεσμούς, αλλά η πρώτη σας απάντηση είναι ή ότι δεν θέλετε ή ότι δεν σας αφήνουν.

Πείτε ποια είναι η πολιτική σας άποψη για να ξέρουμε και εμείς, να ξέρει και κόσμος με ποιον τρόπο η Κυβέρνηση των ΣΥΡΙΖΑ - ΑΝΕΛ αντιμετωπίζει αυτούς τους ταλαίπωρους πολίτες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Προτού σας δώσω τον λόγο κ. Παπανάτσιου, θα ήθελα να ανακοινώσω προς το Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της, στο σχέδιο νόμου του Υπουργείου Οικονομίας και Ανάπτυξης: «Άσκηση Υπαίθριων Εμπορικών Δραστηριοτήτων, εκσυγχρονισμός της επιμελητηριακής νομοθεσίας και άλλες διατάξεις».

Επίσης, έχω την τιμή να γνωρίσω στο Σώμα ότι τη συνεδρίασή μας παρακολουθεί από τα κάτω δυτικά θεωρεία , αφού προηγουμένως ξεναγήθηκε στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκε για την ιστορία του κτηρίου και τον τρόπο οργάνωσης και λειτουργίας της Βουλής, ενδεκαμελής αντιπροσωπεία του Υπουργείου Οικονομικών του κρατιδίου του Βρανδεμβούργου της Γερμανίας και του ελληνικού Υπουργείου Οικονομικών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κυρία Υπουργέ, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Ευχαριστώ, κύριε Πρόεδρε.

Κατ’ αρχάς να καλωσορίσω κι εγώ την αντιπροσωπεία του Υπουργείου Οικονομικών του Βρανδεμβούργου. Είναι επίσημα καλεσμένοι του Υπουργείου μας για ένα διήμερο.

Κύριε Κουτσούκο, σε συνέχεια αυτών, που ανέφερα στην πρωτολογία μου συνεχίζω την αναφορά μου στο ν.4469 για τον εξωδικαστικό μηχανισμό. Θεωρώ ότι δίνει ανάσα σε πολλούς επιχειρηματίες και αποτελεί ένα πολύ σημαντικό μέσο στήριξης των υγειών επιχειρήσεων της χώρας μας.

Ας δούμε τι επιτυγχάνεται με αυτές τις ρυθμίσεις: Η δυνατότητα διαγραφής προστίμων, προσαυξήσεων και βασικής οφειλής κεφαλαίου αρχικά βεβαιωμένης οφειλής. Το πάγωμα προστίμων, προσαυξήσεων και τόκων εκπρόθεσμης καταβολής από την έναρξη της σύμβασης και κατά τη διάρκεια αυτής. Η χορήγηση φορολογικής ενημερότητας, γιατί οι ρυθμισμένες με τη σύμβαση οφειλές θεωρούνται νόμιμα τακτοποιημένες. Η ρύθμιση αποπληρωμής των οφειλών μέχρι εκατό μηνιαίες δόσεις, με ελάχιστη μηνιαία καταβολή τα 50 ευρώ. Η αναστολή των μέτρων, όπως πραγματικά αναφέρατε κι εσείς, ατομικής και συλλογικής αναγκαστικής εκτέλεσης, καθώς και της λήψης οποιουδήποτε ασφαλιστικού μέτρου κατά του οφειλέτη, πλειστηριασμοί, κατασχέσεις κ.λπ.. Η αναστολή της ποινικής δίωξης. Η χορήγηση χρηματοδότησης στην επιχείρηση σε περίπτωση συμφωνίας του 60% των συμμετοχών των πιστωτών. Ήδη έχει εκδοθεί η ΠΟΛ 1105/17, σχετικά με την ένταξη οφειλών προς το δημόσιο στον εξωδικαστικό μηχανισμό ρύθμισης για τα φυσικά πρόσωπα με πτωχευτική ικανότητα και τα νομικά πρόσωπα που αποκτούν εισόδημα από επιχειρηματική δραστηριότητα άνω των 20.000 ευρώ.

Επίσης, έχει εκδοθεί από τον διοικητή της Ανεξάρτητης Αρχής Δημοσίων Εσόδων σχετική εγκύκλιος, η 1124/17, για την εφαρμογή του νόμου και της υπουργικής απόφασης.

Επίκειται, τέλος, έκδοση απόφασης του Υπουργείου μας, που θα αφορά ελεύθερους επαγγελματίες που δεν έχουν πτωχευτική ικανότητα για ρύθμιση οφειλών, ανεξαρτήτως ύψους, προς το δημόσιο και τα ασφαλιστικά ταμεία, καθώς και τα φυσικά πρόσωπα με πτωχευτική ικανότητα, ατομικές επιχειρήσεις και νομικά πρόσωπα, που αποκτούν εισόδημα από επιχειρηματική δραστηριότητα, με οφειλές προς το δημόσιο και τα ασφαλιστικά ταμεία έως 20.000 ευρώ.

Ως προς τους λοιπούς οφειλέτες του δημοσίου, όταν ολοκληρωθεί η διαδικασία του εξωδικαστικού μηχανισμού και αντληθούν τα απαραίτητα συμπεράσματα, σκοπός της Κυβέρνησής μας και ειδικότερα του Υπουργείου μας, είναι να βρεθεί ο βέλτιστος τρόπος για την κάλυψη των αναγκών των φορολογουμένων, με γνώμονα την ενίσχυση των φορολογικών εσόδων και μέσα στο πλαίσιο της τρέχουσας δημοσιονομικής κατάστασης της χώρας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Θα συζητηθεί τώρα η πρώτη με αριθμό 204/31-10-2017 επίκαιρη ερώτηση δεύτερου κύκλου του Β΄ Αντιπροέδρου της Βουλής και Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Παιδείας, Έρευνας και Θρησκευμάτων, με θέμα: «Λειτουργικά κενά στο Μουσικό Σχολείο Αγρινίου».

Θα απαντήσει ο Υπουργός Παιδείας, Έρευνας και Θρησκευμάτων κ. Γαβρόγλου.

Ορίστε, κύριε Αντιπρόεδρε, έχετε τον λόγο.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, δεν θα αναφερθώ προεισαγωγικά, τουλάχιστον, στη σημασία που έχουν τα μουσικά σχολεία για τον επιπρόσθετο λόγο ότι είμαι βέβαιος πως έχετε απόλυτη συνείδηση και γνώση αυτού του ρόλου αυτών των σχολείων κυρίως στην περιφέρεια.

Στο Αγρίνιο λειτουργεί ένα μουσικό σχολείο από το 1997 μέσα σε άρτιες, πολύ καλές, θα έλεγα, για τα δεδομένα της χώρας κτιριακές εγκαταστάσεις. Προσφέρει μουσική παιδεία, αλλά και γνώσεις που θα είναι χρήσιμες για ανώτερες ή ανώτατες σπουδές, αλλά και για επαγγελματική αποκατάσταση, μέσα στο ασφυκτικό πλαίσιο της κρίσης στη χώρα μας, το οποίο όλοι γνωρίζουμε.

Αυτό, λοιπόν, το σχολείο είναι και ένας ζωντανός παράγοντας, παρών στην πολιτιστική ζωή της περιφέρειάς μας. Έχει τριακόσιους εβδομήντα δύο μαθητές και έντεκα μόνιμους καθηγητές. Παίρνει μέρος σε προγράμματα, εκπονεί προγράμματα, εργασίες των μαθητών έχουν βραβευτεί στο εξωτερικό και αυτό το σχολείο βρίσκεται σε μόνιμη επαφή και συνεργασία με αντίστοιχα σχολεία του εξωτερικού και τέτοιου είδους οργανισμούς.

Όμως, αυτή η λειτουργία του υπονομεύεται από ορισμένα λειτουργικά κενά που υπάρχουν στο σχολείο, παρά το γεγονός -και πρέπει να το πω και να το αναγνωρίσω και να το υπογραμμίσω- ότι στις 10 Οκτωβρίου πήγαν δεκαοκτώ καθηγητές, δεκαέξι πλήρους απασχόλησης και δύο όχι πλήρους απασχόλησης, αλλά -ας το πούμε έτσι- μερικής απασχόλησης.

Παρά, λοιπόν, αυτό το γεγονός, το οποίο και αναγνωρίζω και υπογραμμίζω, παραμένουν λειτουργικά κενά και είναι επιτακτική ανάγκη να καλυφθούν, διότι τα παιδιά συγκεκριμένων ειδικοτήτων, τις οποίες αναφέρω στην ερώτησή μου, αλλά και σε ένα χαρτί που έστειλαν οι αρμόδιοι του σχολείου, δεν κάνουν συγκεκριμένα μαθήματα.

Είναι κρίμα, κύριε Καθηγητά, μετά την προσπάθεια που σας είπα, με τον διορισμό των δεκαοκτώ καθηγητών, να ακυρώνεται έστω και μερικώς αυτή η καλή πρωτοβουλία. Είναι κρίμα να μην τη συμπληρώσουμε, ώστε να καλύψουμε τις κενές διδακτικές ώρες και να μην αφήσουμε αυτά τα παιδιά μετέωρα από την ειδική γνώση που έχουν ανάγκη, με την αποστολή, τουλάχιστον, έξι λειτουργών ειδικής κατηγορίας και κάποιων ωρομίσθιων, για να καλυφθούν τα κενά.

(Στο σημείο κτυπάει το κουδούνι λήξεως του χρόνου ομιλίας του κυρίου Βουλευτή)

Με αυτά που σας ανέφερα θέλω να μου πείτε τι σκοπεύετε να κάνετε, ούτως ώστε να αποκατασταθεί αυτή η δυσλειτουργία, που στη ζωή των παιδιών είναι κάτι σημαντικό και τι σκοπεύετε να κάνετε γενικότερα για την ενίσχυση του ρόλου αυτών των σχολείων, των οποίων τον ρόλο περιέγραψα και θα το κάνω, εάν μπορέσω, και στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Η ερώτηση του κ. Βαρεμένου, προφανώς, έχει διάφορες διαστάσεις, με τις οποίες όχι μόνο συμφωνούμε, αλλά υπερθεματίζουμε κιόλας. Ο θεσμός και των μουσικών σχολείων, αλλά και των καλλιτεχνικών σχολείων είναι ένας θεσμός ο οποίος πρέπει να αναβαθμιστεί. Αναβάθμιση σημαίνει και ενίσχυση της λειτουργίας των ήδη υπαρχόντων σχολείων, αλλά προφανώς και δημιουργία νέων σχολείων, διότι φαίνεται ότι υπάρχει μια πάρα πολύ μεγάλη ζήτηση στην κοινωνία μας για τέτοια σχολεία.

Φέτος, έχουμε ήδη ιδρύσει κάποια καινούργια. Μελετάμε την ίδρυση ακόμη περισσοτέρων του χρόνου, αλλά βεβαίως εάν δεν στελεχωθούν, όπως ορθά επισημαίνετε, αυτοϋπονομεύεται και η δική μας διάθεση για να λειτουργήσουν αυτά τα σχολεία επί της ουσίας.

Χαίρομαι, κατ’ αρχάς, που εντοπίσατε τον διορισμό πρόσθετων εκπαιδευτικών πάρα πολύ πρόσφατα. Θέλω, επίσης, να είναι σαφές ότι τα λειτουργικά κενά, που υπάρχουν στα σχολεία δεν είναι προβλέψιμα λόγω πολλών έκτακτων καταστάσεων που στο μεταξύ προκύπτουν.

Επίσης, έχουμε μια τεράστια δυσκολία, διότι τα χρήματα για αυτές τις προσλήψεις δεν προέρχονται μόνο από τον τακτικό προϋπολογισμό -αυτά που προέρχονται από τον τακτικό προϋπολογισμό τα έχουμε εξαντλήσει-, αλλά είναι από το ΕΣΠΑ, από τις δημόσιες επενδύσεις κ.λπ.. Άρα, πρέπει να είμαστε πάρα πολύ προσεκτικοί στην κατανομή, εάν θέλετε, του προσωπικού και των πιστώσεων.

Έχω εδώ μία απάντηση, που θα σας έχει έρθει, αλλά μπορώ να την καταθέσω και στα Πρακτικά, για το τι έχουμε κάνει.

Εκείνο που μπορώ να σας πω είναι ότι κάθε εβδομάδα προσλαμβάνουμε και πρόσθετα άτομα και ορισμένους ωρομίσθιους, ειδικά για τέτοια θέματα, όπως είναι τα μουσικά όργανα. Γιατί πέρα από τα μαθήματα, που εκεί δεν έχει πρόβλημα το σχολείο του Αγρινίου, υπάρχουν και τα ειδικά μαθήματα στην κιθάρα, στο βιολί, στο πιάνο κ.λπ., και προσπαθούμε να συμπληρώσουμε οποιοδήποτε κενό.

Φέτος, που για πρώτη φορά γίνεται τόσο νωρίς -αυτό δεν είναι επιχείρημα, είναι μέρος των προβλημάτων που έχουμε- σε σχέση με άλλες χρονιές, έχουμε την αίσθηση ότι κάνουμε ένα βήμα.

Δυστυχώς, δεν μπορώ να είμαι πολύ πιο συγκεκριμένος. Αυτό που μπορώ, όμως, να σας πω είναι ότι θα καλυφθούν αυτά τα κενά.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθεί από τα κάτω δυτικά θεωρεία, αφού προηγουμένως ξεναγήθηκε στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκε για την ιστορία του κτηρίου και τον τρόπο οργάνωσης και λειτουργίας της Βουλής, εικοσαμελής αντιπροσωπεία του Ανωτάτου Ομοσπονδιακού Δικαστηρίου της Γερμανίας.

We welcome you in the Greek Parliament.

(Χειροκροτήματα απ’ όλες τις πτέρυγες της Βουλής)

Κύριε Βαρεμένε, έχετε τον λόγο για τη δευτερολογία σας.

**ΓΕΩΡΓΙΟΣ ΒΑΡΕΜΕΝΟΣ (Β΄ Αντιπρόεδρος της Βουλής):** Κύριε Υπουργέ, ομολογώ ότι περίμενα πιο συγκεκριμένη απάντηση, τουλάχιστον για τον αριθμό αυτών των έξι καθηγητών, που δεν είναι τεράστιος και που αν γίνει ο διορισμός τους, θα κάνει ουσιαστική τη λειτουργία το σχολείου, με δεδομένο και αυτό που είπατε προηγουμένως για τον διορισμό. Πρέπει να γίνει ο διορισμός και περιμένω συγκεκριμένη απάντηση. Ειλικρινά, κύριε Υπουργέ, την περιμένουν τα παιδιά, την περιμένουν οι γονείς, την περιμένουμε όλοι μας.

Γιατί πρέπει να σας πω, κύριε Υπουργέ, ότι το σχολείο αυτό είναι μια «κυψέλη» καλλιτεχνικής δραστηριότητας. Έχω πάει στο σχολείο και έχω εντυπωσιαστεί. Τις προάλλες ήμουν σε μία εκδήλωση. Μετέχει σε πάρα πολλές εκδηλώσεις. Το σχολείο είναι παράγων καλλιτεχνικής δραστηριότητας, πέρα από τα στενά όρια -που δεν είναι στενά, είναι αναγκαία τα όρια αυτά στη σημερινή εποχή- των γνώσεων και της παιδείας που προσφέρει.

Σας λέω, λοιπόν, ότι ήμουν προχθές σε μία εκδήλωση, που έπαιρνε μέρος το σχολείο αυτό, όπου βραβεύσαμε πάρα πολύ παλιούς καλλιτέχνες της γνήσιας πολιτιστικής παράδοσης, η οποία, κύριε Υπουργέ, οφείλω να πω ότι είναι μέσα σε αυτή την πνιγερή ατμόσφαιρα της κρίσης ένα αεράκι δροσερό, αναζωογονητικό, αλλά είναι, αν θέλετε, και ένα στοιχείο αντίστασης σε αυτό που παρατηρείται στην περιφέρεια.

Διότι πρέπει να ομολογήσω -και πρέπει να το λέμε- ότι ακόμα και σε θεσμούς που έρχονται από πολύ μακριά, σε θεσμούς γνήσιους, όπως είναι τα λαϊκά πανηγύρια, τείνει να αλλοιωθεί ο χαρακτήρας τους. Βλέπουμε μια μετάλλαξη της πολιτιστικής δραστηριότητας. Εγώ το λέω με λύπη. Και εκεί που υπάρχει αυτό το μέτωπο της αντίστασης σε αυτή τη μετάλλαξη πρέπει να το ενισχύσουμε.

Διότι, κύριε Υπουργέ, κατά την προσωπική μου γνώμη, η κρίση που ενέσκηψε στη χώρα δεν έχει μια μεταφυσική ερμηνεία, έχει κάποια αίτια συγκεκριμένα. Είναι πολιτικά, είναι οικονομικά, είναι κοινωνικά, είναι και πολιτιστικά. Εάν δεν διαγνώσουμε αυτά τα αίτια, εάν δεν έχουμε απόλυτη συνείδηση αυτών των αιτίων, δεν πρόκειται να έχουμε και μία ασφαλή έξοδο από την κρίση.

Τα λέω όλα αυτά, για να σας δώσω μια εικόνα. Ενδεχομένως -και δεν είναι αυτό προς ψόγο- πολλοί συνάδελφοι, που εγκαταβιούν εδώ στην Αθήνα, δεν έχουν άμεση επαφή -καθημερινή επαφή εννοώ, όχι ότι δεν έχουν καθόλου επαφή- με την περιφέρεια. Δεν μέμφομαι κανέναν, αλλά προσπαθώ να σας δώσω μια ζωντανή εικόνα αυτού του πράγματος που συμβαίνει.

Με το δεδομένο αυτό, λοιπόν, θα ήθελα να σας παρακαλέσω για μια πιο συγκεκριμένη κατά το δυνατόν απάντηση. Ξέρω ότι κι εσείς έχετε δυσκολίες. Ξέρω τις δυσκολίες, αλλά αυτές πρέπει να υπερβούμε, κι ας φαίνεται σε ορισμένους ότι είναι μια λεπτομέρεια αυτό που ανέφερα σε σχέση με την καλλιτεχνική δραστηριότητα. Από εκεί, κατά τη γνώμη μου, θα ξεκινήσουμε, για να βγούμε ασφαλώς από την κρίση.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο και πάλι.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε συνάδελφε, σας απογοήτευσα, νομίζω, επειδή προσπάθησα να είμαι ειλικρινής. Προσπάθησα να είμαι ειλικρινής, γιατί αυτό που λέτε είναι ένας μικρός αριθμός. Θέλω να πολλαπλασιάσετε αυτόν τον αριθμό με όλες τις ανάγκες της χώρας. Είμαστε πάρα πολύ φειδωλοί, γιατί θέλουμε τα άτομα που στέλνουμε οπουδήποτε να παίξουν τον ρόλο για τον οποίο είναι ταγμένα.

Θέλω να σας διαβάσω, για να μη μένουμε με ερωτηματικά, τα άτομα που έχουμε προσλάβει για συγκεκριμένες ειδικότητες. Έχουμε προσλάβει δύο άτομα για βιολί, ένα για βιολοντσέλο, ένα για κανονάκι, δύο για κλασική κιθάρα, ένα για κλαρινέτο, ένα για παραδοσιακό κλαρίνο, ένα για ευρωπαϊκά κρουστά, ένα για λαούτο, ένα για τρίχορδο μπουζούκι, ένα για πιάνο, ένα δεύτερο άτομο για πιάνο κι ένα για ταμπουρά.

Εν πάση περιπτώσει, θέλω να είναι σαφές ότι δεν αφήσαμε παραπονεμένο το συγκεκριμένο σχολείο και καλώς. Δεν κάνουμε χάρη. Συμφωνώ με αυτά που είπατε για την πολιτιστική πνοή που δίνουν αυτά τα σχολεία.

Εγώ σας υπόσχομαι ότι θα το λύσουμε το πρόβλημα, αλλά συνυπολογίζοντας και τα άλλα προβλήματα, λόγω των εξαιρετικά δυσχερών δημοσιονομικών που έχουμε ως προς την πρόσληψη αναπληρωτών. Δεν είναι ένα θέμα που μας προβληματίζει ως προς το συγκεκριμένο σχολείο. Όπως βλέπετε, ειδικά στα μαθήματα ειδικότητας μουσικών οργάνων, που αυτά είναι το πιο δύσκολο να στελεχωθούν, έχουμε κάνει αρκετά βήματα.

Σας ευχαριστώ.

(Στο σημείο αυτό ο Υπουργός κ. Κωνσταντίνος Γαβρόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αντιπρόεδρε, «δει δε χρημάτων και άνευ τούτων ουδέν έστι γενέσθαι των δεόντων», Δημοσθένης, Ολυνθιακός, αν δεν κάνω λάθος. Δυστυχώς, αυτή είναι η πραγματικότητα.

Θα συζητηθεί τώρα η πρώτη με αριθμό 203/31-10-2017 επίκαιρη ερώτηση πρώτου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Παιδείας, Έρευνας και Θρησκευμάτων, με θέμα: «Καθεστώς λειτουργίας των κέντρων μελέτης».

Κύριε Σκουρολιάκο, έχετε τον λόγο για δύο λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, έχουμε πια σε αυτόν τον ευρύ χώρο των φροντιστηρίων της ιδιωτικής υποστηρικτικής εκπαίδευσης μία καινούργια «περιοχή», αυτά τα κέντρα μελέτης. Πρέπει να σημειώσουμε πως πραγματικά μείζον κοινωνικό πρόβλημα έχει προκύψει με το καθεστώς της λειτουργίας κάποιων κέντρων μελέτης στη χώρα μας, που απασχολεί τόσο τους γονείς, όσο και τους εργαζόμενους σε αυτά.

Καταγγέλλουν πως τα συγκεκριμένα κέντρα απευθύνονται σε μαθητές πρωτοβάθμιας εκπαίδευσης και λειτουργούν χωρίς θεσμικό πλαίσιο. Στα εν λόγω κέντρα προστρέχουν εργαζόμενοι γονείς που επιθυμούν τα παιδιά τους να βοηθηθούν στη μελέτη των μαθημάτων του σχολείου και ταυτόχρονα να απασχοληθούν δημιουργικά κατά τις ελεύθερες ώρες τους.

Αυτά τα κέντρα μελέτης, σύμφωνα με τις καταγγελίες της Ομοσπονδίας Ιδιωτικών Εκπαιδευτικών Λειτουργών Ελλάδος προς τον ΕΟΠΠΕΠ, λειτουργούν είτε αυτόνομα σε δικά τους κτήρια είτε ως τμήματα νόμιμων φροντιστηρίων δευτεροβάθμιας εκπαίδευσης, των οποίων όμως η άδεια δεν συμπεριλαμβάνει αυτού του είδους τις δραστηριότητες. Ως εκ τούτου, δεν καταβάλλουν εισφορές, δεν προβλέπονται συγκεκριμένα προσόντα επιλογής του προσωπικού και όσον αφορά τις εργασιακές τους σχέσεις, κύριε Υπουργέ, αυτές καταγράφονται επιεικώς ως «βεβαρημένες».

Επιπροσθέτως, να σημειώσουμε πως δεν τηρούνται προϋποθέσεις ασφάλειας και υγιεινής, γιατί κανένας δεν ελέγχει. Ακόμα χειρότερα, κάποια τέτοια κέντρα αναλαμβάνουν τη μεταφορά των μαθητών από τα σχολεία τους προς τους συγκεκριμένους χώρους -εδώ, λέει, «δωρεάν μεταφορά από το σχολείο στον χώρο μελέτης»- χωρίς ουδείς να γνωρίζει εάν οι οδηγοί διαθέτουν πιστοποίηση, εάν τα οχήματα ελέγχονται από κάποια δημόσια αρχή, εάν είναι ασφαλή.

Πρόσφατα, ανακαλύψαμε κέντρο μελέτης όπου στην ιστοσελίδα του αναφέρεται ευκρινώς ότι πραγματοποιεί παράνομα φροντιστηριακά μαθήματα, ότι αναλαμβάνει -όπως σας είπα- τη μεταφορά μαθητών και ότι λειτουργεί και στις σχολικές αργίες.

Θα καταθέσω τα αντίγραφα αυτών των διαφημίσεων και των ανακοινώσεων της ΟΙΕΛΕ για τα Πρακτικά.

Επίσης, οι εργαζόμενοι σε αυτά τα κέντρα καταγγέλλουν, μέσω του συνδικαλιστικού τους οργάνου, πως η πλειοψηφία των εργαζομένων στα συγκεκριμένα κέντρα εργάζονται χωρίς ασφάλιση. Θα πρέπει να τονίσουμε πως οι απολαβές τους είναι εξαιρετικά αναντίστοιχες σε σχέση με την εργασία που προσφέρουν.

Με βάση τα παραπάνω, ερωτάσθε, κύριε Υπουργέ, ποιες είναι εκείνες οι νομοθετικές πρωτοβουλίες που σκοπεύει να πάρει το αρμόδιο Υπουργείο, ώστε να τερματιστεί το καθεστώς ανομίας και ο εργασιακός μεσαίωνας και να αποκτήσουν τα περί ου ο λόγος κέντρα συγκεκριμένο θεσμικό πλαίσιο λειτουργίας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σας ευχαριστώ, κύριε Σκουρολιάκο.

Θίξατε μία διάσταση μίας πολύ αμαρτωλής, θα έλεγα, και επικίνδυνης πρωτοβουλίας που παίρνουν ορισμένα φροντιστήρια.

Τα κέντρα μελέτης, για να το καταλάβει και η κοινωνία μας, είναι ένας όρος που χρησιμοποιούν ορισμένα φροντιστήρια για να δημιουργήσουν εντός των φροντιστηρίων φροντιστήρια για παιδιά του δημοτικού. Αυτά τα φροντιστήρια είναι απολύτως παράνομα. Τελεία, χωρίς αστερίσκους!

Εδώ, λοιπόν, έχουμε αδειοδοτημένα φροντιστήρια που πολλές φορές έχουν και το θράσος να έχουν έξω από τα φροντιστήρια ταμπέλες που αναφέρουν τη λειτουργία τέτοιων κέντρων. Ο ΕΟΠΠΕΠ, ο Εθνικός Οργανισμός Πιστοποίησης Προσωπικού και Επαγγελματικού Προσανατολισμού, που είναι ένας εποπτευόμενος φορέας του Υπουργείου Παιδείας, έχει θίξει αυτό το θέμα. Εμάς οι πληροφορίες μας είναι ότι δεν έχει υπάρξει καμμία αλλαγή στα φροντιστήρια.

Σκεφτόμαστε και διερευνούμε νομικά κάθε φροντιστήριο να στείλει στο Υπουργείο, μετά από αίτημα του Υπουργείου, μία υπεύθυνη δήλωση, με ό,τι αυτό συνεπάγεται, ότι δεν λειτουργούν τέτοια κέντρα. Αυτό βεβαίως δεν είναι ευχάριστο σε μία κοινωνία, να ζητάς από έναν θεσμό που εσύ τον έχεις αδειοδοτήσει να σου πει ότι δεν παρανομεί, αλλά θα αναγκαστούμε να το κάνουμε, αν οι ίδιοι δεν αποφασίσουν να εξαλείψουν αυτό το φαινόμενο.

Επιπλέον, αυτό που εμείς θέλουμε να πούμε στους γονείς, είναι ότι υπάρχουν πολλοί άλλοι τρόποι τα παιδιά αυτά να απασχολούνται. Υπάρχει το ολοήμερο σχολείο, υπάρχουν τα κέντρα δημιουργικής απασχόλησης, τα λεγόμενα ΚΔΑΠ. Ζητάμε, λοιπόν, από τους γονείς να αγκαλιάσουν το δημόσιο σχολείο, να μην αναπαράγουν μία νοοτροπία όπου το φροντιστήριο και η παραπαιδεία έχουν γίνει μέρος του δημόσιου συστήματος εκπαίδευσης, τα παιδιά του δημοτικού να μην πιέζονται μέσα από αυτές τις διαδικασίες, να αξιοποιήσουν ό,τι τους προσφέρει το δημόσιο σχολείο και βεβαίως να ξέρουν κι αυτοί ότι συμπράττουν σε κάτι που είναι παράνομο.

Ως προς το θέμα των εργαζομένων, εκεί η κατάσταση είναι πιο σοβαρή, όπως καταλαβαίνετε, διότι παιδιά που θέλουν να δουλέψουν κάτι πάνε καλή τη πίστει να δουλέψουν, ενώ εμείς με νόμο που έχουμε ψηφίσει, η δική μας Κυβέρνηση, κάναμε τεράστια προσπάθεια και έχει υπάρξει τεράστια βελτίωση στα ένσημα, στις αποζημιώσεις, κ.λπ.. Επειδή το συγκεκριμένο δεν είναι μέρος του νόμιμου οικοδομήματος, έχουμε αυτό, έχουμε πολύ σοβαρά θέματα ασφάλειας και βεβαίως έχουμε και την ενίσχυση μίας νοοτροπίας ότι ντε και καλά τα παιδιά από τόσο μικρή ηλικία θα πρέπει να συνηθίζουν στο περιβάλλον του φροντιστηρίου.

Θεωρούμε ότι όλοι αυτοί οι λόγοι είναι απαράδεκτοι και θα είμαστε πάρα πολύ κατηγορηματικοί.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σκουρολιάκο, έχετε τον λόγο και πάλι για τρία λεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, πραγματικά η ανάγκη κάποιων γονέων να φροντίσουν τα παιδιά τους, η ανάγκη εκείνων των γονιών που ασχολούνται πολλές ώρες την ημέρα για να εξασφαλίσουν τα προς το ζην και να φέρουν στην οικογένειά τους αυτά που έχει ανάγκη η οικογένεια, έδωσε την ευκαιρία σε κάποιους προκλητικά να αγνοήσουν τη νομιμότητα, αλλά και τη γνωστική διαδικασία να την κακοποιήσουν πραγματικά.

Δεν είναι δύσκολο να τα βρείτε, κύριε Υπουργέ. Εγώ θα τα καταθέσω στα Πρακτικά. Υπάρχουν στο διαδίκτυο διαφημίσεις. Δεν κρύβονται αυτοί οι άνθρωποι.

(Στο σημείο αυτό o Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά το προαναφερθέν αντίγραφο διαφημίσεως, καθώς και τις προαναφερθείσες ανακοινώσεις της ΟΙΕΛΕ, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, πρέπει νομίζω να λάβουμε σοβαρά υπ’ όψιν μας και επισημάνσεις των εκπαιδευτικών, που λένε ότι προκαλείται με αυτόν τον τρόπο -φεύγοντας από το σχολείο, πηγαίνοντας στο άλλο σχολείο, στο φροντιστήριο, κατ’ ευθείαν με το βανάκι και πηγαίνοντας πια το βράδυ σπίτι- μία ασύλληπτη βλάβη παιδαγωγική, ψυχολογική και ηθική σε χιλιάδες μαθητές. Επιπλέον, είναι αδιανόητο παιδιά πέντε έως δώδεκα ετών με συγκεκριμένες ανάγκες για παιχνίδι, οικογενειακή ζωή, κοινωνικοποίηση, να ενταχθούν σε μία διαδικασία αέναης παραμονής σε τάξη, που θα τα εξαντλήσει και θα προκαλέσει εντέλει την απέχθειά τους για τη μάθηση.

Έτσι, φοβάμαι ότι αυτοί οι γονείς, που στερούνται για να πληρώσουν αυτά τα κέντρα, πιθανόν να κάνουν και κακό στην ίδια την ψυχολογία των παιδιών και στην προοπτική τους.

Πραγματικά, περιμένουμε το συντομότερο δυνατόν πρωτοβουλίες από το Υπουργείο. Δεν είναι δύσκολο να βρεθούν αυτά τα φροντιστήρια. Να σας πω και κάτι; Εκείνα τα φροντιστήρια που έχουν άδεια για συγκεκριμένη λειτουργία, εάν καλύπτουν και άλλες δραστηριότητες, οι οποίες δεν είναι νόμιμες, ας έχουν τις αντίστοιχες κυρώσεις. Να τους αφαιρεθεί η άδεια; Δεν ξέρω. Υπάρχουν τρόποι.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, και πάλι έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Η ποινή, όπως ξέρετε, είναι αφαίρεση της άδειας. Όμως, κοιτάξτε, είναι λίγο πιο σύνθετος ο τρόπος εντοπισμού, γιατί, όπως καταλαβαίνετε, δεν μπορεί να έχεις ένα σώμα ελεγκτών, οτιδήποτε και να «μπουκάρεις» μέσα σε ένα φροντιστήριο, διότι τα παιδιά εκεί δεν κάνουν μάθημα όπως στα άλλα. Κάνουν και μάθημα, ορισμένες φορές κάνουν και λίγο παιχνίδι κ.λπ..

Το σοβαρό ερώτημα, λοιπόν, είναι πώς οι γονείς θα προστατεύσουν τα παιδιά και εντέλει το δημόσιο σχολείο. Διότι αν οι γονείς ξέρουν ότι στέλνουν τα παιδιά κάπου που δεν είναι νόμιμο, ξέρουν ότι εκεί γίνεται, αν θέλετε, μία μύηση στη νοοτροπία και των παιδιών και των γονιών να συνηθίσουν αυτό το περιβάλλον. Άλλο είναι, ξέρετε, το σχολείο και άλλο είναι το φροντιστήριο. Αυτά μπορώ να σας πω ότι είναι τα πιο δύσκολα πράγματα.

Εμείς, λοιπόν, πρέπει να κάνουμε ό,τι πρέπει και σας είπα τα μέτρα. Και ο ΕΟΠΠΕΠ έχει προχωρήσει κι εμείς θα είμαστε πάρα πολύ αυστηροί. Δεν μπορούμε να μπούμε σ’ ένα παιχνίδι να στέλνουμε ελεγκτές και αστυνομίες και εισαγγελείς και το ένα και το άλλο, μιας που είναι παράνομο. Όμως, ζητάμε από τους γονείς και ζητάμε από πολλούς φροντιστές -και έχει σημασία αυτό- που ενώ είχαν την επιλογή, δεν το έχουν κάνει. Γιατί δεν το έχουν κάνει οι άνθρωποι; Γιατί σέβονται αυτό που κάνουν. Ξέρετε κι εσείς ότι τα φροντιστήρια ιστορικά έχουν παίξει έναν ρόλο που δεν είναι άσπρο-μαύρο.

Εμείς, λοιπόν, λέμε ότι οι άνθρωποι του χώρου πρέπει να προστατεύσουν αυτόν τον χώρο, που ήδη έχει υποστεί μία πολύ σοβαρή κριτική και, δεύτερον, οι γονείς να προστατεύσουν το δημόσιο σχολείο, για το δικό τους συμφέρον και κυρίως των παιδιών τους. Μην αγχώνονται από την πρώτη τάξη του δημοτικού για το τι θα κάνουν τα παιδιά, γιατί σήμερα το σχολείο μας έχει το ολοήμερο, έχει τις διάφορες δραστηριότητες μετά το ωράριο του σχολείου κ.λπ..

Δεν είναι όλα τόσο καλά όσο θα θέλαμε αλλά, εν πάση περιπτώσει, είναι δωρεάν και όσο αγκαλιάζει η κοινωνία τέτοιους θεσμούς, τόσο και αυξάνεται η πίεση για τη βελτίωσή τους. Αυτή πρέπει να είναι η έκκληση προς την κοινωνία.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στην τελευταία ερώτηση που θα συζητηθεί σήμερα. Πρόκειται για την πέμπτη με αριθμό 205/31-10-2017 επίκαιρη ερώτηση δευτέρου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Αντωνίου Μπαλωμενάκηπρος τον Υπουργό Παιδείας, Έρευνας και Θρησκευμάτων, με θέμα: «Παράνομη σύμβαση στο Πολυτεχνείο Κρήτης».

Παρακαλώ, κύριε Μπαλωμενάκη, έχετε τον λόγο για δύο λεπτά.

**ΑΝΤΩΝΗΣ ΜΠΑΛΩΜΕΝΑΚΗΣ**: Ευχαριστώ πολύ, κύριε Πρόεδρε.

Κύριε Υπουργέ, θα είστε ενήμερος ασφαλώς ότι το Πολυτεχνείο Κρήτης έχει προχωρήσει μετά από δημόσιο ανοικτό διαγωνισμό στη σύναψη μιας σύμβασης με μια εταιρεία ονόματι «BELVEDERE», προκειμένου να μετατρέψει ένα ιστορικό μνημείο της πόλης των Χανίων σε ξενοδοχείο.

Θα έχετε υπ’ όψιν σας ασφαλώς ότι αυτή η απόφαση έχει περιβληθεί τον τύπο και των αποφάσεων που απαιτούνται από την πλευρά της συγκλήτου, ενδεχομένως ομοφώνως, αλλά δεν έχει μεγάλη σημασία αυτό. Σημασία έχει ότι ο τύπος επληρώθη μεν, πλην όμως η κοινωνία αντιδρά και μάλιστα πάρα πολύ έντονα. Είναι ένα σημείο της πόλης μας όπου υπάρχει ιστορική, ανθρώπινη παρουσία δυόμισι χιλιάδων χρόνων. Είναι η ακρόπολη της αρχαίας Κυδωνίας.

Εν πάση περιπτώσει, υπάρχουν πολλές πλευρές που καταδεικνύουν ότι αυτή η πρωτοβουλία έχει έναν χαρακτήρα έξω από τη λογική, για την οποία δόθηκε η χρηματική δωρεά για να αποκτηθεί.

Εγώ έθιξα με την ερώτησή μου την εξής πλευρά: Η εταιρεία η οποία απέκτησε το δικαίωμα να ανακαινίσει, είναι μία εταιρεία η οποία συμμετείχε παρανόμως στον διαγωνισμό. Δεν έχει ονομαστικοποιήσει μέχρι βαθμού «φυσικού προσώπου», όπως λέει ο ν.3310/2005, τον εταίρο της. Εταίρος εμφανίζεται μία άλλη εταιρεία, η οποία εδρεύει στην Κύπρο, αγνώστων λοιπών στοιχείων.

Άρχισε, λοιπόν, μία δημόσια προσπάθεια, σε αντιπαράθεση βέβαια με τη διοίκηση του Πολυτεχνείου, η οποία ισχυριζόταν ότι δεν χρειάζεται. Αποδείξαμε ότι χρειάζεται και μάλιστα, σε τελευταία ανάλυση, έβγαλε και μία ανακοίνωση ότι αυτά τα φυσικά πρόσωπα είναι κατατεθειμένα μέσα στον φάκελο της προσφοράς.

Εάν αυτό συμβαίνει, κύριε Υπουργέ, εάν υπάρχουν τα φυσικά πρόσωπα κατατεθειμένα και φυσικά το έγγραφο αυτό είναι βεβαίας χρονολογίας, νομίζω ότι υπάρχει μία δυνατότητα, στο πλαίσιο της εποπτείας του Υπουργείου σας, να ζητηθούν, και να ερευνηθεί κατά πόσον τηρήθηκε ο νόμος. Αυτό είναι το βασικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Διότι, όπως ξέρετε πολύ καλά, και τελειώνω, κύριε Πρόεδρε, η διάταξη του ν.3310 στο άρθρο 2 αποσκοπεί στη διαφύλαξη του δημοσίου συμφέροντος, για να μην μπαίνουν μέσα στους διαγωνισμούς πρόσωπα τα οποία θα κινούνται μέσα στην πλήρη αδιαφάνεια.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Μπαλωμενάκη, σας ευχαριστώ για την ερώτηση, γιατί διερευνώντας την απάντηση και το πώς θα συγκροτήσουμε έναν φάκελο σε σχέση με αυτή την ερώτηση, ήρθαμε μπροστά σε περισσότερα ερωτήματα παρά απαντήσεις.

Άρα, κατ’ αρχάς συμμερίζομαι 100% τις ανησυχίες σας, όπως συμμερίζομαι και όσα υπάρχουν πίσω από τα ερωτήματα που έχετε θέσει.

Υπάρχουν ζητήματα για τα οποία, από ό,τι καταλαβαίνω, έχει επιληφθεί η δικαιοσύνη. Θέλω να σας πω ποιος είναι ο δικός μας ρόλος, για να μπορέσουμε να διαλευκάνουμε κάτι, που κατά πάσα πιθανότητα είναι έτσι όπως το λέμε, αλλά που για λόγους τάξης θέλουμε όλα τα τεκμήρια.

Πρώτον, να πούμε πολύ γρήγορα ότι η αξιοποίηση δεν μπορεί να είναι με αλλαγή χρήσης. Υπάρχει το Σύνταγμα, έχετε κάνει δημόσιες δηλώσεις απολύτως έγκυρες ως προς την αντισυνταγματικότητα τέτοιων κινήσεων και ξέρουμε ότι όταν δόθηκε αυτό από το Μετοχικό Ταμείο Στρατού, εάν δεν κάνω λάθος, δόθηκε για συγκεκριμένη εκπαιδευτική, ακαδημαϊκή και ερευνητική χρήση.

Δεν είναι τόσο διφορούμενες οι λέξεις αυτές. Είναι απολύτως σαφείς: Είναι ακαδημαϊκή, είναι ερευνητική, είναι εκπαιδευτική.

Η αλλαγή χρήσης, το πώς θα γίνουν αυτά τα νέα σχέδια, με διαγωνισμούς και εταιρείες που έχουν διάφορα προβλήματα -όπως έχετε εκφράσει- είναι, όπως σας είπα, θέματα της εισαγγελικής αρχής.

Εμείς ακόμη και από τον νόμο της κ. Διαμαντοπούλου που καταργήθηκε, που όμως ισχύει το συγκεκριμένο άρθρο, βλέπουμε ότι δεν μπορεί να αλλάξει τέτοιου είδους χρήση. Η χρήση είναι σαφέστατη και ως τέτοια πρέπει να μείνει.

Υπάρχει όμως και κάτι άλλο. Έχω ήδη ζητήσει να μας έρθουν τα πλήρη πρακτικά των συνεδριάσεων της συγκλήτου. Εμείς έχουμε -και θα το καταθέσω- ένα υπόμνημα από δύο κοσμήτορες, από τον καθηγητή κ. Μανούτσογλου και τον κ. Τσουρβελούδη. Και οι δύο είναι κοσμήτορες της σχολής. Είναι μία αναφορά-καταπέλτης.

Έχουμε και μία απάντηση που μας ήρθε στις 2 Νοεμβρίου, τις προάλλες, από τον κύριο πρύτανη -θα την καταθέσω και αυτή-, η οποία δεν απαντάει σε πάρα πολλά από αυτά που είναι στο υπόμνημα των δύο κοσμητόρων. Προφανέστατα, υπάρχουν σημεία που θέλουν ξεκαθάρισμα. Το τελευταίο που θέλουμε εμείς είναι να εμπλακούμε στο ποιος από τους δύο λέει ότι είναι τόσοι που ψήφισαν «υπέρ», τόσοι που ψήφισαν «λευκά» και τα λοιπά.

Επίσημα πρακτικά της συγκλήτου ζητήσαμε και μόλις έρθουν τα επίσημα πρακτικά της συγκλήτου θα προσφύγουμε στο Νομικό Συμβούλιο του Κράτους και στη συνέχεια, αν χρειαστεί, σε εισαγγελική αρχή.

Πάντως, δεν μπορούν τα πανεπιστήμιά μας για κάτι που η μια πλευρά θεωρεί ότι είναι τόσο καλό πράγμα για το πανεπιστήμιο να μην προχωρούν με ευρείες συναινέσεις. Αν δεν προχωρούν με ευρείες συναινέσεις, σημαίνει ότι πέραν του όποιου νομικού υπάρχει κάτι ουσιαστικό. Είναι θεσμοί που μπορούν να προχωρήσουν μόνο συναινετικά. Όταν δεν προχωρούν συναινετικά, δυστυχώς, θα πρέπει να παρέμβει το Υπουργείο. Και το Υπουργείο θα παρέμβει με γνώμονα την αρχική λογική, όταν αυτά τα κτήρια αγοράστηκαν από το πανεπιστήμιο. Όμως, όταν αγοράστηκαν, αγοράστηκαν κάτω από συγκεκριμένους όρους και αυτοί αφορούν το πώς θα αξιοποιηθούν εκπαιδευτικά και ερευνητικά.

(Στο σημείο αυτό ο Υπουργός κ. Κωνσταντίνος Γαβρόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπαλωμενάκη, αν θέλετε, έχετε και πάλι τον λόγο.

**ΑΝΤΩΝΗΣ ΜΠΑΛΩΜΕΝΑΚΗΣ:** Κύριε Υπουργέ, χαίρομαι πραγματικά που συμμερίζεστε αυτές τις ανησυχίες. Η αλήθεια είναι ότι αυτές οι πλευρές που θίξατε ή που θίγω και με την ερώτησή μου είναι πάρα πολύ σοβαρές. Και νομίζω ότι η ύπαρξη ή μη ομοφωνίας είναι ένα στοιχείο και αυτό είναι αλήθεια. Όμως, πάει πιο πέρα. Η νομιμότητα είναι αυτή που μας ενδιαφέρει και πολύ σωστά είπατε ότι προτίθεται το Υπουργείο να παρέμβει και να δράσει.

Εγώ ήθελα να πω ότι σύμφωνα με το άρθρο 16 του Συντάγματος, από ό,τι γνωρίζουμε, η εποπτεία αρχίζει εκεί που σταματάει η υποχρέωση του αυτοδιοικούμενου ανώτατου ιδρύματος να τηρεί το Σύνταγμα και τους νόμους. Είναι φανερό, λοιπόν, ότι εδώ πέρα έχουμε σωρεία παραβιάσεων. Είναι το άρθρο 109 του Συντάγματος που απαγορεύει τη μετατροπή χρήσεως δωρεάς με κοινωφελή σκοπό.

Όσον αφορά το θέμα της συναινέσεως που είπατε, σας βεβαιώνω ότι και η δική μου τοποθέτηση εξαρχής ήταν και αυτή συναινετική, να παραδεχθεί το πολυτεχνείο τουλάχιστον το ενδεχόμενο ότι είναι δυνατό να έχει γίνει λάθος. Πιστεύω απολύτως ότι σε πρώτη προσφυγή αυτή η σύμβαση θα καταρρεύσει και η συμμετοχή στον διαγωνισμό αυτής της συγκεκριμένης εταιρείας θα κριθεί μη νόμιμη, με ενδεχόμενες συνέπειες για εκείνους που επέτρεψαν.

Αυτά όλα θα γίνουν υπό την προϋπόθεση -επαναλαμβάνω- ότι θα αποδειχθεί πως στον φάκελο υπάρχουν τα φυσικά πρόσωπα. Τότε έχει υποχρέωση, κατ’ αρχάς, ηθική το πολυτεχνείο να τα δημοσιοποιήσει.

Έχω την εντύπωση, κύριε Υπουργέ, ότι και το Υπουργείο σας έχει το δικαίωμα να ζητήσει να τηρηθεί η ουσία του νόμου που είναι η διαφάνεια. Γνωρίζουμε -και δεν χρειάζεται να το αναλύσουμε εδώ πέρα- πόσο σημαντικό είναι να γνωρίζει ο πολίτης σε τέτοιες μεγάλες συμβάσεις με δημόσιο χαρακτήρα ποιος κρύβεται πίσω.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Μπαλωμενάκη, να σχολιάσω κάτι στο οποίο αναφερθήκατε: Το αυτοδιοίκητο δεν σημαίνει ότι δεν υπάρχει μια εποπτεία της πολιτείας. Είναι μια ιδιόμορφη εποπτεία, αλλά υπάρχει εποπτεία. Στη δημοκρατία δεν μπορεί να υπάρχει αυθαιρεσία, τελεία και παύλα. Και δεν μπορεί να υπάρχει αυθαιρεσία, ακόμα και αν αυτή είναι καλυμμένη με πλειοψηφίες.

Εγώ έθιξα το θέμα πλειοψηφιών, μειοψηφιών και συναινέσεων επειδή ακριβώς, έτσι όπως το διαβάζω, υπάρχει ένα σοβαρό πρόβλημα ως προς τον αριθμό των συγκλητικών που πήραν αυτή την απόφαση, πόσω μάλλον που έχουμε ένα πολύ σοβαρό ζήτημα, το οποίο θα ήθελε μια πολύ ευρύτερη συναίνεση. Ακόμη, όμως, και αν υπήρχε αυτή η πολύ ευρύτερη συναίνεση, τα θέματα νομιμότητας ελέγχονται από την πολιτεία. Τα θέματα νομιμότητας δεν είναι θέματα πλειοψηφίας ή μειοψηφίας.

Εδώ, λοιπόν, υπάρχει το πρόβλημα ότι δεν μπορούμε να βγάλουμε άκρη –με συγχωρείτε για την πρόχειρη αυτή έκφραση- με τα έγγραφα που μας έχουν σταλεί. Γι’ αυτό είπαμε να μας έρθουν όλα τα έγγραφα και μετά θα το προχωρήσουμε, όπως πρέπει να το προχωρήσουμε.

Τελειώνω με το εξής. Η προσπάθεια που κάνουμε στο Υπουργείο Παιδείας, όπως αυτή καταγράφηκε και από τον νόμο που ψηφίσαμε τον Αύγουστο, είναι να ενισχύσουμε τις ακαδημαϊκές λειτουργίες, να ενισχύσουμε τους ακαδημαϊκούς κανόνες, να δώσουμε όσο μεγαλύτερη ανεξαρτησία γίνεται στα πανεπιστήμια, ώστε το Υπουργείο να μπορεί να μην ασχολείται με μια γραφειοκρατικοποιημένη καθημερινότητα ως προς τα πανεπιστήμια και τα ΤΕΙ.

Υπάρχουν, δυστυχώς, σήμερα στα ανώτατα εκπαιδευτικά ιδρύματα πάρα πολλές δικαστικές διαμάχες. Κάνω μία έκκληση –το έχω ξανακάνει- όλοι να ρίξουν τους τόνους, διότι οι θεσμοί της δημοκρατίας, έτσι όπως είναι ενισχυμένοι στα πανεπιστήμια και στα ΤΕΙ, μπορούν να λύσουν πάρα πολλά προβλήματα χωρίς να υπάρχει λόγος να προσφεύγουμε στα δικαστήρια, κάτι που δημιουργεί ακόμα μεγαλύτερες εντάσεις, άρα ακόμα μεγαλύτερα προβλήματα στην καθημερινότητα των πανεπιστημίων.

Εμείς αυτό το ζήτημα θα το εξετάσουμε και θα πάρουμε όλα τα μέτρα για να είναι σίγουρο ότι τα κτήρια αυτά, η όποια μετατροπή τους και το όποιο μέλλον τους θα είναι αποκλειστικά για τους λόγους για τους οποίους έχουν αγοραστεί.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.42΄ λύεται η συνεδρίαση για την προσεχή Τετάρτη 8 Νοεμβρίου 2017 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**